60 RIBU JEMAAH DIBENAR TUNAI HAJI TAHUN INI

RIYADH: Jumlah keseluruhan jemaah haji yang dibenarkan bagi musim 1442H dilapor hanya 60,000 orang, kata kenyataan Kementerian Kesihatan Arab Saudi.

Daripada jumlah tersebut, 45,000 jemaah adalah dari negara luar manakala baki 15,000 ialah jemaah dari Arab Saudi.

Bagaimanapaun kenyataan itu turut menyebut, jumlah keseluruhan jemaah yang dibenarkan tertakluk kepada keadaan pandemik COVID-19.

Berdasarkan kenyataan sembilan muka surat yang dikeluarkan, syarat umur yang dibenarkan ialah antara 18 hingga 60 tahun.

Kementerian Kesihatan Arab Saudi turut mensyaratkan jemaah yang terpilih dalam keadaan kesihatan yang baik dan perlu mendapatkan dokumen pengesahan daripada hospital.

Individu yang terpilih menunaikan haji turut perlu menerima keseluruhan dos suntikan vaksin COVID-19 dan menunjukkan sijil vaksinasi yang disahkan jabatan kesihatan negara jemaah.

Tempoh menerima keseluruhan dos suntikan vaksin COVID-19 hendaklah tidak kurang 14 hari daripada tarikh menunaikan haji.

Kenyataan Kementerian Kesihatan Arab Saudi juga menyebut jemaah perlu melakukan ujian saringan COVID-19 dan mendapat keputusan negatif tiga hari sebelum berlepas ke Arab Saudi. — AlHijrah Online


SAMUN KERETA DALAM SJR, DUA PENYAMUN DITAHAN

GOMBAK: Dua penyamun berjaya diberkas polis setelah gagal melakukan kegiatan samun ke atas sebuah kenderaan yang sedang berbaris di sekatan jalan raya (SJR) di Plaza Tol Gombak arah ke Bentong.

Kejadian berlaku kira-kira jam 10 pagi, dua suspek menaiki sebuah motosikal dengan memecahkan cermin bahagian tempat penumpang hadapan sebuah kenderaan dipandu seorang wanita berusia 32 tahun sebelum melarikan beg tangan mangsa.

Bagaimanapun, kejadian tersebut disedari pemandu lori di sebelah kenderaan mangsa kemudian membunyikan hon sebelum beberapa pemandu lain turut menyembunyikan hon masing-masing.

Ketua Polis Daerah Gombak, Asisten Komisioner Arifai Tarawe berkata, suspek dalam keadaan panik cuba melarikan diri, namun seorang pemandu lori lain bertindak membuka pintu lorinya selepas menyedari kejadian itu menyebabkan motosikal suspek terlanggar pintu tersebut dan terjatuh.

Pemandu lori terbabit dengan dibantu beberapa orang awam berjaya menangkap kedua-dua suspek tersebut selepas terjatuh.

“Suspek yang berusia 24 tahun dan 28 tahun itu kemudian diserahkan kepada anggota polis yang bertugas di SJR sebelum polis membuat tangkapan semula ke atas mereka.

“Pemeriksaan mendapati suspek melarikan beg tangan mangsa mengandungi pelbagai dokumen peribadi dan wang tunai RM90 dalam kejadian yang berlaku kira-kira 100 meter dari Plaza Tol Gombak,” katanya dalam kenyataan di sini hari ini.

Menurut Arifai, semakan mendapati motosikal jenis SYM digunakan suspek menggunakan nombor pendaftaran palsu dan ia dilaporkan hilang di Taman Melawati.

“Kita turut menemui dua beg tangan mengandungi dua kad pengenalan wanita milik dua mangsa samun dalam dua kejadian berasingan di Sentul dan Brickfields, yang turut berlaku kira-kira pukul 7.50 pagi dan 8.15 pagi semalam,” jelasnya.

Suspek menggunakan modus operandi hampir sama iaitu memecahkan cermin kereta sedang berhenti di persimpangan lampu isyarat sebelum melarikan beg tangan mangsa, tambah Arifai.

“Seorang suspek ada rekod dikehendaki polis kerana kes dadah, selain rekod lampau berkaitan jenayah.

“Kedua-dua suspek direman lima hari mulai hari ini hingga Rabu ini untuk siasatan lanjut mengikut Seksyen 395 Kanun Keseksaan dan berikutan penahanan itu, pihak kita berjaya menyelesaikan empat kes samun di daerah Gombak dan Kuala Lumpur,” katanya.

–AlHijrah Online


PESAWAT BAWA 22 PENUMPANG DILAPORKAN HILANG

NEW DELHI: Sebuah pesawat persendirian yang membawa 22 penumpang dilaporkan hilang di Nepal, kata pegawai pada Ahad.

Pesawat milik Tara Air itu berlepas dari bandar Pokhara.

Pegawai kanan Kementerian Dalam Negeri, Fanindra Mani Pokharel memberitahu Agensi Anadolu operasi mencari dan menyelamat telah dilancarkan.

“Terdapat 19 penumpang dan tiga anak kapal di dalam pesawat itu,” katanya.

Pesawat itu terputus hubungan pada pagi Ahad sejurus berlepas dari lapangan terbang.

Akhbar Kathmandu Post melaporkan beberapa rakyat India turut berada di dalam pesawat itu. – AlHijrah Online


COVID-19: RAKYAT SELANGOR BERDOA

KUALA LUMPUR: Selepas menjadi negeri mencatatkan
kes tertinggi COVID-19 di Malaysia, Majlis Agama Islam Selangor (MAIS) dan
Jabatan Agama Islam Selangor (JAIS) akan menganjurkan inisiatif zikir munajat “Rakyat
Selangor Berdoa” bermula malam ini.

Program zikir munajat yang akan bermula
jam 8.50 malam ini dan Khamis (2 April 2020) pada waktu sama dilaksanakan selepas
mendapat perkenan Sultan Selangor, Sultan Sharafuddin
Idris Shah.

Melalui program ini, umat Islam di Selangor diajak untuk sama-sama bermunajat dan memohon agar musibah wabak COVID-19 dijauhkan dan diangkat Allah swt dari negara ini.

Ketika ini, sebanyak 612 daripada 2,470
kes jangkitan COVID-19 di Malaysia dicatatkan di Selangor.

“Hasil perbincangan Jabatan Mufti Negeri Selangor bersama Majlis Agama Islam Selangor (MAIS) dan Jabatan Agama Islam Selangor (JAIS) dengan perkenan Sultan Selangor program Rakyat Selangor Berdoa akan diadakan pada malam ini dan 2 April jam 8.50 malam di seluruh masjid, surau dan rumah masing-masing.

“Kaedah pelaksanaannya akan dilakukan dengan imam masjid dan surau mengumandangkan zikir munajat melalui alat pembesar suara diikuti bacaan  doa disediakan Jabatan Mufti Negeri Selangor.

“Ahli-ahli qariah dan umat Islam yang dijangka tidak dapat mendengar zikir dan doa  dari masjid dan surau boleh mengikuti zikir dan doa  yang dibuat melalui Facebook Live Masjid Negeri Selangor dan Bukit Jelutong,” demikian menurut poster #RakyatSelangorBerdoa yang diterima AlHijrah Online hari ini.

“Semoga Allah swt mengangkat musibah
wabak COVID-19,” demikian catatan di poster berkenaan.

Statistik Kementerian Kesihatan setakat semalam menunjukkan empat daripada 15 zon merah COVID-19 di negara ini adalah di Selangor iaitu di Petaling (223 kes), Hulu Langat (209 kes), Gombak (59 kes) dan Klang (62 kes).

Daripada 2,470 kes jangkitan COVID-19 di seluruh negara, 612 kes direkodkan di Selangor di sembilan lokaliti iaitu Petaling, Hulu Langat, Gombak, Klang, Kuala Selangor, Sepang, Kuala Langat, Sabak Bernam dan Hulu Selangor.

Bermula tengah malam tadi hingga 13 April ini, Perintah Kawalan Pergerakan Diperketatkan (PKPD) dikuatkuasakan di Batu 21 hingga Batu 24 Sungai Lui, Hulu Langat, Selangor selepas 71 kes COVID-19 direkodkan di kawasan itu.

Perintah kawalan kawalan pergerakan diperketatkan yang antara lain melarang pergerakan keluar mask dari kawasan itu, akan membabitkan 3,918 penduduk setempat di tujuh kampung. – AlHijrah Online/ Syed Azwan Syed Ali


COVID-19: EMPAT KES BAHARU DI SINGAPURA, JUMLAH KESELURUHAN 106 KES

SINGAPURA: Kementerian Kesihatan Singapura (MOH) hari ini mengesahkan empat lagi kes jangkitan COVID-19 dengan dua daripadanya membabitkan warga Myanmar dan Jepun, sekali gus meningkatkan jumlah keseluruhan 106 kes di republik itu.

Tiga daripada empat kes itu mempunyai pertalian dengan kluster baharu di Wizlearn Technologies Pte Ltd yang jumlahnya kini meningkat kepada 11 kes, kata MOH, dalam satu kenyataan, di sini hari ini.

Kluster lain menunjukkan lapan kes mempunyai pertalian dengan The Life Church and Missions Singapore; Grace Assembly of God (23); kedai ubat Yong Thai Hang (9); mesyuarat perniagaan yang diadakan di Grand Hyatt Singapore (3) dan lima kepada tapak pembinaan  Seletar Aerospace Heights.

MOH  berkata semua empat kes baharu itu tiada sejarah perjalanan ke China, mahupun ke daerah Cheongdo dan bandar Daegu di Korea Selatan baru-baru ini, namun dua daripadanya pernah ke Batam, Indonesia, selama tiga hari mulai 21 Feb lalu.

Keempat-empat kes itu kini dirawat di bilik isolasi Pusat Kebangsaan bagi Penyakit Berjangkit (NCID).

Mengenai situasi kes yang disahkan, MOH berkata dua pesakit dibenarkan keluar daripada hospital hari ini menjadikan jumlah yang pulih sepenuhnya 74 orang, dua daripadanya mempunyai pertalian dengan kluster di Grace Assembly of God.

Daripada 32 kes disahkan yang masih berada di hospital, kebanyakannya stabil atau semakin pulih manakala tujuh dalam keadaan kritikal di unit rawatan rapi, kata MOH.

Sehingga tengah hari ini, MOH telah mengenal pasti 3,133 kontak rapat yang dikuarantin, 2,766 daripadanya telah melengkapkan kuarantin mereka. — BERNAMA


SYARAT VAKSINASI LENGKAP UNTUK SETIAP KEMUDAHAN SEKTOR SOSIAL, EKONOMI – KJ

PUTRAJAYA: Kerajaan hari ini bersetuju setiap kemudahan yang diumumkan sebelum ini dilaksanakan dengan syarat vaksinasi lengkap bagi semua fasa Pelan Pemulihan Negara (PPN).

Menteri Kesihatan Khairy Jamaluddin Abu Bakar berkata, keputusan tersebut dibuat setelah mengambil kira keselamatan nyawa rakyat, mengukuhkan sistem kesihatan awam negara serta melancarkan pembukaan semula ekonomi.

Tambahnya, keputusan itu diambil bagi memastikan usaha kerajaan untuk memulakan proses peralihan ke fasa endemik dilakukan dengan selamat.

“Kerajaan mengumumkan PPN merupakan strategi pembukaan semula aktiviti sosial dan ekonomi negara secara selamat, serta strategi peralihan keluar secara berfasa dengan teratur dan sistematik, dari kemelut pandemik COVID-19.

“Kejayaan membawa negara keluar dari pandemik tidak hanya bergantung kepada usaha dan strategi kerajaan tetapi bergantung kepada tahap pematuhan masyarakat kepada prosedur operasi standard (SOP) ditetapkan,” dalam kenyataannya, hari ini.

Tambah Khairy, tiga aspek utama diberikan perhatian dalam menguruskan pandemik iaitu Kesihatan dan Keselamatan Rakyat; Keseimbangan antara ekonomi rakyat dan kelangsungan perniagaan; serta Kesejahteraan Rakyat.

Sementara itu, individu yang tidak boleh divaksin atas sebab kesihatan perlu mengemukakan maklumat kesihatan yang telah disahkan pegawai perubatan.

Khairy turut memaklumkan perincian mengenai SOP fasa PPN akan diumumkan oleh Majlis Keselamatan Negara (MKN) dalam waktu terdekat.—AlHijrah Online


PEMUDA DITEMUKAN MAUT DIPERCAYAI DIGILIS KERETA API

PASIR MAS: Seorang pemuda ditemukan maut pada kira-kira 7.30 pagi tadi dipercayai digilis kereta api dalam kejadian di Kampung Tanjung di sini.

Ketua Polis Daerah Pasir Mas Asisten Komisioner Kama Azrual Mohamed ketika dihubungi mengesahkan menerima laporan berhubung kejadian membabitkan mangsa, Mohammad Aqil Ifran Hizuan, 23.

Sementara itu, bapa mangsa, Hizuan Jusoh, 52, berkata beliau mengetahui kejadian yang menimpa anaknya itu selepas dimaklumkan adik iparnya, Aiman Abdul Rashid, 20.

“Sebaik diberitahu, saya bergegas ke landasan kereta api untuk melihat keadaan anak saya. Luluh hati melihat keadaan anak saya yang sudah tidak bernyawa dengan kesan kecederaan yang teruk di kepala, tangan dan kaki,” katanya ketika ditemui pemberita di Kampung Tanjung di sini hari ini.

Beliau berkata kali terakhir berjumpa anaknya itu dua hari lepas kerana arwah tinggal bersama datuknya Jusoh Wok, 79, sejak berusia 15 tahun lagi.

Menurut Hizuan landasan itu sering menjadi pilihan penduduk untuk melintas dari Kampung Tanjung ke Kampung Tanjung Chenak, dan anaknya itu yang bekerja sendiri, dipercayai menggunakan landasan tersebut untuk melintas ke rumah bapa saudaranya.

“Rumah datuk arwah terletak kira-kira 400 meter dari landasan kereta api. Semalam saya dimaklumkan arwah berhasrat untuk ke rumah bapa saudaranya iaitu kira-kira 100 meter dari lokasi kejadian.

“Jadi, kemungkinan kejadian itu berlaku ketika Mohammad Aqil hendak melintas landasan kereta api itu untuk ke rumah bapa saudaranya. Mungkin ia berlaku awal pagi tadi memandangkan keadaan mayatnya masih berembun,” katanya.

Hizuan berkata tiada kelakuan aneh atau pelik ditunjukkan anaknya itu, namun arwah sempat menghantar pesanan meminta maaf menerusi aplikasi WhatsApp kepada abangnya, Mohammad Zuhairi, 28, yang pulang ke Johor malam tadi.

“Mereka berdua sangat rapat, jadi mungkin arwah terkilan tidak sempat menemui abangnya itu sebelum pulang ke Johor selepas bercuti sempena Aidiladha,” katanya.

Menurutnya jenazah Mohammad Aqil dibawa ke Unit Forensik Hospital Pasir Mas untuk dibedah siasat dan akan dikebumikan di Tanah Perkuburan Islam Chengal, Kampung Jelujok di sini.–AlHijrah Online


SEKURANG-KURANGNYA 149 MAUT, 76 CEDERA DALAM INSIDEN REMPUHAN DI PESTA HALLOWEEN  DI SEOUL

SEOUL: Sekurang-kurangnya 149 orang terbunuh  manakala 76 yang lain cedera dalam insiden rempuhan di daerah Itaewon, Seoul, melibatkan pengunjung yang menghadiri pesta Halloween, lapor Yonhap memetik pihak berkuasa bomba pada Ahad.

Insiden itu berlaku pada Sabtu malam di kawasan berhampiran Hotel Hamilton di pusat hiburan malam yang terkenal, menurut saksi.

Berpuluh-puluh ribu pengunjung melawat kawasan itu sempena pesta Halloween.

Setakat awal pagi Ahad, seramai 149 orang termasuk dua warga asing disahkan terbunuh dengan 76 yang lain cedera, 57 daripadanya parah dan jumlah korban dijangka meningkat, menurut pihak berkuasa bomba.

Kebanyakan mangsa dalam lingkungan 20-an, kata pihak berkuasa.

Pasukan penyelamat telah dikerah ke lokasi kejadian dan memberikan bantuan CPR ke atas berpuluh-puluh mangsa.

Punca sebenar kejadian masih belum diketahui. –AlHijrah Online


TIGA CEDERA JATUH PERMAINAN ‘FUN FAIR’

PUNCAK ALAM: Tiga pengunjung cedera selepas terjatuh dari salah satu permainan tapak pesta ria (fun fair) di Eco Grandeur, Puncak Alam.

Ketua Polis Daerah Kuala Selangor, Superintendan Ramli Kasa berkata mangsa melibatkan dua orang wanita dan seorang kanak-kanak dengan seorang daripada mangsa cedera parah.

“Ketiga-tiga mangsa terjatuh dari permainan ‘Sotong Ride’ ketika sedang bergerak.

“Kesemua mangsa telah dibawa ke Hospital Shah Alam untuk rawatan,” katanya dalam kenyataan malam ini.

Tegas Ramli siasatan lanjut akan dijalankan di bawah Seksyen 6 Enekmen Hiburan dan Tempat-Tempat Hiburan Negeri Selangor 1995. – AlHijrah Online


PAKEJ TIPU IBADAH HAJI: LIMA INDIVIDU DIREMAN

KUALA LUMPUR: Lima individu termasuk pemilik agensi pelancongan swasta direman selama tiga hari bermula hari ini hingga Selasa bagi membantu siasatan kes penipuan pakej menunaikan ibadah haji.

Ketua Polis Selangor Datuk Arjunaidi Mohamed berkata kesemua suspek yang berumur antara 30 hingga 60 tahun itu ditahan di sekitar ibu negara, kira-kira pukul 9 malam, Jumaat lepas oleh polis Kuala Lumpur.

Beliau berkata kesemua suspek itu diserahkan kepada pihaknya hari ini kerana kes itu dilaporkan berlaku di negeri itu (Selangor).

“Kesemua suspek yang ditahan termasuk pemilik agensi pelancongan itu dan juga isterinya direman hingga 12 Julai mengikut Seksyen 117 Kanun Prosedur Jenayah. Kes disiasat di bawah Seksyen 420 Kanun Keseksaan kerana menipu,” katanya ketika dihubungi Bernama hari ini.

Semalam, Ketua Polis Daerah Wangsa Maju Supt Ashari Abu Samah menerusi kenyataan berkata pihaknya menahan lima individu berhubung kes penipuan pakej menunaikan ibadah haji terhadap dua agensi pelancongan swasta melibatkan kerugian lebih RM2.37 juta.

Katanya, selain pasangan suami isteri pemilik syarikat berkenaan, mereka yang ditahan dipercayai pekerja dan ejen syarikat pelancongan berkenaan.

Khamis lepas, kira-kira 380 bakal jemaah haji dilaporkan terkandas di Lapangan Terbang Antarabangsa Kuala Lumpur (KLIA) dipercayai menjadi mangsa penipuan sebuah agensi pelancongan swasta.

Mereka dipercayai menggunakan visa furada, iaitu visa yang diuruskan sendiri tanpa membabitkan jumlah kuota yang diperoleh Lembaga Tabung Haji (TH).–AlHijrah Online


ARAB SAUDI PERTINGKAT KAWALAN KESELAMATAN

MEKAH: Kawalan keselamatan yang lebih ketat akan dilaksanakan di Mekah dan tempat suci yang lain bagi mengelak kemasukan individu yang tidak dibenarkan ketika musim haji.

Antaranya langkah penguatkuasaan ialah jemaah haji tidak dibenarkan berjalan kaki dari masjid besar ke Arafah, atau antara Arafah Muzdalifah dan Mina.

Menurut Komander Pasukan Keselamatan Haji, Jeneral Zayed Abdul Rahman Al Tuwayan, bagaimana pun jemaah dibenarkan bergerak antara lokasi tersebut dengan menaiki bas yang disediakan.

“Bas itu mempunyai empat warna. Setiap daripadanya merujuk kepada daerah tertentu dalam kota suci,” katanya.

Selain itu, kesemua pintu masuk ke Mekah dipantau bukan hanya oleh petugas keselamatan tapi kamera pengimbas haba bagi menghalang kemasukan individu tanpa permit haji.

“Lembah dan gunung yang mengelilingi Makkah sepenuhnya dikawal rapi bagi mengelakkan dibolosi mereka tanpa permit dengan dipantau pasukan Mujahidin dan dilengkapi dengan kamera untuk menggagalkan cubaan memasuki tanah suci,” katanya.

Katanya lagi, dengan kerjasama Kementerian Haji dan Umrah, jemaah boleh memasuki masjidil haram antara jam 6 pagi pada hari ketujuh Zulhijjah dan ibadat tawaf boleh dilakukan dengan kapasiti 4 ribu hingga 6 ribu jemaah bagi setiap jam.

Arab Saudi sebelum ini mengumumkan akan membenarkan ibadah haji kepada 60 ribu penduduk negara itu yang telah menerima vaksin.—AlHijrah Online


PUKUL ANAK GUNA PENYANGKUT BAJU, BAPA PELAKON REMAJA DIREMAN EMPAT HARI

SHAH ALAM: Bapa kepada pelakon remaja perempuan yang sebelum ini didakwa membabitkan kes serangan seksual, hari ini direman sekali lagi bagi membantu siasatan memukul anaknya itu menggunakan penyangkut baju.

Ketua Polis Selangor Datuk Arjunaidi Mohamed berkata tempoh reman empat hari terhadap suspek berusia 43 tahun itu diperoleh selepas permohonan dilakukan di Mahkamah Majistret di sini pagi tadi.

“Siasatan dilakukan mengikut Seksyen 31 (1) (A) Akta Kanak-Kanak 2001,” katanya pada pemberita selepas program Townhall Polis Selangor di Ibu Pejabat Polis Kontinjen (IPK) Selangor.

Semalam, Ketua Polis Daerah Shah Alam ACP Mohd Iqbal Ibrahim memaklumkan lelaki tersebut yang ditahan minggu lepas, dirujuk ke Ibu Pejabat Polis Daerah (IPD) Shah Alam susulan laporan dibuat mangsa pada 8 Sept lepas yang mendakwa dipukul menggunakan penyangkut baju pada 2014.

Sebelum ini, bapa kandung kepada pelakon remaja perempuan itu ditahan polis pada 2.25 petang 6 Sept lalu di Kedah susulan laporan polis dibuat anaknya itu membabitkan kes serangan seksual, pengabaian dan memiliki bahan lucah.

Dalam perkembangan lain, Arjunaidi berkata pihaknya berjaya menahan tiga lelaki yang disyaki menyamun dan mencuri kenderaan mewah di sebuah rumah di Pulau Indah, Klang dekat sini kurang daripada 24 jam selepas kejadian tersebut semalam.

Katanya kesemua suspek berusia 30 hingga 40 tahun itu ditahan pada 8.30 malam di sekitar Damansara selepas melakukan perbuatan berkenaan pada 10.15 pagi hari sama.

“Siasatan awal mendapati kejadian curi kereta itu bermula di Klang sebelum penangkapan dilakukan di sekitar Damansara. Semakan yang dilakukan menunjukkan mereka ini mempunyai banyak rekod jenayah,” katanya.

Terdahulu, tular rakaman televisyen litar tertutup (CCTV) berdurasi satu minit 14 saat yang memaparkan tiga lelaki keluar dari sebuah rumah sebelum menaiki sebuah kereta sedan serta memandu keluar sebuah kereta mewah berwarna putih dari kawasan perumahan.–AlHijrah Online


MISI HM4P AGIH BANTUAN DI JORDAN, MASIH TUNGGU KELULUSAN MASUK GAZA

AMMAN: Misi Humanitarian Mission 4 Palestine (HM4P) semalam mengagihkan 600 kotak bantuan makanan kepada keluarga pelarian di tiga kem pelarian Palestin di Jordan sementara pasukan misi kemanusiaan itu menunggu kelulusan memasuki Gaza melalui Mesir.

Tiga kem pelarian terbabit adalah Kem Pelarian Wahadat, Kem Pelarian Hettien dan Kem Pelarian al-Rusaifah.

Kesemua bantuan terbabit disampaikan Ketua Misi HM4P yang juga Pengerusi Biro Kebajikan UMNO Malaysia (BKUM), Datuk Seri Abdul Azeez Abdul Rahim di tiga pusat pengagihan di kem pelarian terbabit.

Abdul Azeez yang juga Ahli Parlimen Baling menyifatkan bantuan makanan itu sebagai bantuan kemanusiaan menjelang sambutan AidilAdha yang akan disambut umat Islam awal minggu ini.

“Kita sampaikan bantuan di tiga kem (pelarian) lebih kurang 600 keluarga perlukan bantuan. Bantuan (dijangka bertahan) selama tiga minggu atau sebulan. (Pengagihan bantuan) ini sementara tunggu kelulusan (masuk ke Gaza),” kata Abdul Azeez selepas majlis ringkas simbolik pengagihan bantuan kepada 50 keluarga pelarian di Kem Wahadat di sini semalam.

Proses pengagihan kotak makanan yang mengandungi 25 barangan keperluan, termasuk beras, minyak masak, gula, kekacang, tepung dan susu tepung itu, membabitkan kerjasama pusat kebajikan masyarakat di bawah Lajnah Zakat Jordan dan Kementerian Awqaf Jordan.

Hadir sama Timbalan Pengerusi BKUM merangkap Pengerusi Yayasan Khayr Ummah Antarabangsa, Datuk Dr Fathul Bari Mat Jahya; Ketua UMNO Bandar Tun Razak, Datuk Rizalman Mokhtar dan Setiausaha Kerja UMNO Wilayah Persekutuan, Datuk Kamarudin Hassan.

Jurucakap Pusat Kebajikan Masyarakat Kem Pelarian Hettien, Mohammad Al Ajouri ketika ditemui berkata ini kali pertama bantuan kemanusiaan dari Malaysia sampai ke kem pelarian terbabit.

“Harap datang lagi sebab kawasan kami banyak penduduk miskin. Ada lebih kurang 100,000 populasi di Hettien,” katanya.

Penerima bantuan di ketiga-tiga kem pelarian Palestin itu terdiri daripada ibu tunggal, warga emas dan kelompok memerlukan yang berdaftar di bawah pusat kebajikan masyarakat kem terbabit.

Azeez dan sebahagian anggota pasukan HM4P tiba di Amman semalam untuk menyelesaikan proses pengagihan 1,000 kotak makanan sumbangan HM4P kepada 1,000 keluarga pelarian Palestin di enam kem iaitu di Kem Pelarian Palestin Wahadat, Hettien, al-Rusaifah, Kem Gaza di Jerash, Talibiah dan Al-Baqa’a.

Setakat hari ini, 17 anggota misi HM4P yang diketuai Abdul Azeez sejak 19 Jun lalu hanya menerima kebenaran untuk menghantar bantuan kemanusiaan ke Gaza hingga ke sempadan Rafah oleh Kerajaan Mesir.

“Kami sedang buat rayuan (kepada Kerajaan Mesir) agar dibenarkan masuk ke Gaza untuk menyatakan solidariti kepada warga Palestin yang diserang rejim zionis pada Mei lalu,” kata Abdul Azeez yang turut mendoakan agar rakyat Malaysia, khususnya penduduk di Parlimen Baling, bertahan dengan ujian pandemik COVID-19 dalam negara.

“Walaupun kami di luar negara, bantuan kepada rakyat Malaysia khususnya penduduk Baling tidak dilupakan,” kata Abdul Azeez merujuk bantuan langsung yang telah diedarkan kepada lebih 7,000 keluarga di Parlimen Baling yang diwakilinya.

Misi HM4P yang asalnya dijadualkan berlangsung selama dua minggu bermula 19 Jun lalu bertujuan menyatakan solidariti rakyat Malaysia kepada warga Palestin selain menyalurkan bantuan kemanusiaan dalam bentuk kewangan, bekalan makanan dan ubat-ubatan kepada Masjid Al-Aqsa di Baitulmaqdis, Tebing Barat dan warga Palestin terjejas di Gaza yang diserang tentera Israel pada Mei lalu.

Serangan rejim Israel ke atas wilayah konflik Gaza yang berakhir dengan gencatan senjata pada 21 Mei lalu menyaksikan kemusnahan harta benda ratusan juta dolar selain mengorbankan lebih 250 warga Palestin, termasuk 66 kanak-kanak. — AlHijrah Online


NEELOFA MOHON MAAF

KUALA LUMPUR: Artis dan usahawan terkenal, Noor Neelofa Mohd Noor atau Neelofa memohon maaf berhubung isu pelanggaran prosedur operasi standard (SOP) pencegahan penularan COVID-19, pada majlis perkahwinannya serta kunjungannya ke Langkawi bersama suami Muhammad Haris Mohd Ismail (PU Riz), baru-baru ini.

Lapor Harian Metro, dia enggan mengeruhkan lagi keadaan selepas timbul pelbagai spekulasi atas tindakannya, sebaliknya menerima dengan hati terbuka terhadap keputusan dan tindakan yang bakal dikenakan pihak berkuasa.

Neelofa dan PU Riz serta ahli keluarganya sudah memberi keterangan dan membantu siasatan oleh pihak polis di Balai Polis Dang Wangi.

“Saya dan suami pergi awal minggu ini, manakala keluarga suami hadir beberapa hari lalu dan ahli keluarga saya selesai memberi keterangan hari ini.

“Saya dengan seikhlas hati ingin memohon maaf atas segala kesalahan SOP yang dalam pengetahuan mahu pun di luar pengetahuan saya berhubung dua isu ini,” katanya kepada media.

Neelofa turut mengakui kurang menjaga sensitiviti serta terlepas pandang berhubung isu-isu yang berbangkit.

Sebelum ini, Ketua Polis Negara, Tan Sri Abdul Hamid Bador berkata, pasangan tersebut akan dikenakan tindakan kompaun jika siasatan polis mendapati aktiviti mereka di Langkawi melanggar SOP.

Pada hujung bulan Mac lalu, polis mendapati majlis perkahwinan Neelofa dan PU Riz di sebuah hotel di ibu negara gagal mematuhi SOP yang ditetapkan serta tiada penjarakan fizikal.—AlHijrah Online


MASALAH PERIBADI DIPERCAYAI PUNCA KEJADIAN KES LETUPAN DI PANDAN INDAH

KUALA LUMPUR: Kes letupan yang mengorbankan seorang pelayan sebuah restoran di Pandan Indah, Ampang, 29 Dis lepas dipercayai berpunca daripada masalah peribadi antara mangsa dan suspek.

Pemangku Ketua Polis Selangor Datuk S. Sasikala Devi berkata mangsa dan kedua-dua suspek yang berumur 33 dan 30 tahun merupakan kenalan sejak dari kampung di Kedah, dengan si suami bekerja sebagai  seorang kontraktor, manakala isterinya seorang suri rumah.

Bagaimanapun Sasikala enggan mengulas lanjut apabila ditanya sama ada kejadian itu bermotifkan cemburu.

“Setakat ini polis telah pun selesai mengambil keterangan seramai 36 saksi bagi membantu siasatan kes dan setakat ini tiada tangkapan susulan dibuat. Proses soal siasat terhadap pasangan suami isteri ini masih dijalankan.

“Serbuan juga telah dilakukan di rumah mereka di Serdang, Kedah pada Khamis lepas dan polis berjaya merampas beberapa barang kes antaranya pisau pemotong kertas dan mercun bola yang dipercayai digunakan sebagai bahan letupan,” katanya pada sidang media di sini hari ini.

Kedua-dua supek ditahan pada Rabu lepas bagi membantu siasatan mengikut Seksyen 302 Kanun Keseksaan kerana membunuh.

Pada masa yang sama, beliau turut menasihatkan orang ramai supaya tidak mengeluarkan sebarang kenyataan berkaitan kes berkenaan.

Pada 29 Dis lepas, seorang lelaki tempatan berusia 28 tahun maut akibat kecederaan parah pada bahagian badan dan tangan selepas bungkusan yang ditinggalkan di atas bonet keretanya meletup.–AlHijrah Online


PENIAGA TERSEPIT AKIBAT KENAIKAN HARGA BARANG

KUANTAN: Peniaga mendakwa tersepit dengan kenaikan kos bahan mentah susulan kenaikan harga bahan tersebut sejak kira-kira lapan bulan lalu.

Antara barangan keperluan paling ketara menunjukkan peningkatan adalah beras dan gula.

Seorang peniaga Noorazliha Saidi, 34, berkata harga beras tempatan mengalami kenaikan antara RM6.00 hingga RM9.00 sejak tiga bulan kebelakangan ini untuk pek lima kilogram.

Kenaikan tersebut kata peniaga di Kuantan, Pahang itu memang memberi kesan terutama kepada pengusaha kedai makan.

“Kenaikan ini sangat memberi kesan dari segi beras, bahan mentah dan bawang kerana bahan mentah yang perlu digunakan.

“Walaupun berlaku kenaikan, kita terpaksa beli juga disebabkan itu antara bahan utama yang digunakan,” katanya pada AlHijrah Online.

Seorang lagi peniaga Noorazlinda Abdul Razak, 45, pula memaklumkan, ketika ini beliau masih mampu bertahan untuk mengekalkan harga yang ditawarkan di kedainya.

Namun, katanya jika harga barangan keperluan seperti beras dan bahan mentah terus meningkat, beliau mungkin terpaksa menaikkan harga makanan.

“Buat masa sekarang saya boleh menampung lagi, namun jika pada masa akan datang peningkatan harga barang terus berlaku saya terpaksa ambil alternatif lain seperti menaikkan harga jualan,” katanya.

Mereka juga akui tersepit dengan situasi itu dan bimbang sekiranya menaikkan harga boleh mengakibatkan kehilangan pelanggan terumatanya pelanggan tetap.

Para peniaga berharap agar kerajaan dapat membantu menstabilkan bekalan dan harga bagi mengelakkan peniaga dan pelanggan terus terkesan. – AlHijrah Online


TUN RAHAH MENINGGAL DUNIA

KUALA LUMPUR: Balu kepada bekas Perdana Menteri kedua Tun Abdul Razak Hussein, Tun Rahah Mohamed Noah meninggal dunia hari ini.

Pemergian allahyarham dimaklum anaknya yang juga bekas Perdana Menteri, Datuk Seri Najib Tun Razak.

“Bonda saya sudah tiada. Kami sekeluarga di hospital.

“Kesedihan dan air mata mengalir. Tiada kata-kata untuk kehilangan ini,” kata Najib menerusi laman Facebooknya.

Tun Rahah sebelum ini dilaporkan sedang mendapatkan rawatan di Pusat Perubatan Prince Court di ibu negara.

Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Sultan Perak Sultan Nazrin Muizzuddin Shah berkenan mencemar duli menziarahi Allahyarham Tun Rahah semalam.

Perdana Menteri Tan Sri Muhyiddin Yassin serta beberapa ahli politik turut sama meluangkan masa melawat Tun Rahah di hospital semalam. — AlHijrah Online


JAKIM KEMAS KINI TAKWIM 2022 MILADIAH/1443-1444H

Ketua Unit Komunikasi Korporat Jakim Zakaria Othman dalam kenyataan hari ini berkata takwim itu dikemas kini berikutan perubahan tarikh 1 Syawal 1443H yang telah diisytiharkan oleh Penyimpan Mohor Besar Raja-Raja jatuh pada 2 Mei 2022, berbanding 3 Mei 2022 pada takwim yang dikeluarkan sebelum ini.

Beliau berkata perubahan itu hanya melibatkan bulan Mei 2022/Syawal 1443H.

“Semoga takwim tersebut dapat membantu melancarkan lagi penyusunan aktiviti harian, ibadat dan urusan kehidupan umat Islam di negara ini,” katanya.–AlHijrah Online


PENUNGGANG MOTOSIKAL MAUT TERSEPIT BAWAH KERETA

RAWANG: Seorang penunggang motosikal maut selepas tersepit di bawah sebuah kereta dalam satu kemalangan di Jalan Utama Bandar Country Home, di sini awal pagi tadi.

Pengarah Jabatan Bomba dan Penyelamat Malaysia (JBPM) Selangor Morni Mamat berkata, mangsa mengalami kecederaan parah dan disahkan meninggal dunia di lokasi kejadian oleh pihak Kementerian Kesihatan (KKM).

“Kemalangan jalan raya melibatkan sebuah kereta Perodua Axia dipandu seorang lelaki berusia 68 tahun dengan sebuah motosikal Honda EX5 ditunggang seorang lelaki berumur 30-an.

“Bomba mengeluarkan mangsa yang tersepit kira-kira 10 minit menggunakan peralatan khas kemudian mayatnya diserahkan kepada pihak polis bagi tindakan lanjut,” katanya dalam satu kenyataan hari ini.

Pemandu kereta terbabit dalam kemalangan sama tidak mengalami sebarang kecederaan.—AlHijrah Online


LETUPAN KUAT GEGAR BEIRUT

BEIRUT: Angka kematian diramal meningkat susulan letupan kuat yang disifatkan luar biasa di ibu negara Lubnan, Beirut.

Setakat laporan ini ditulis, sekurang-kurangnya 78 terbunuh manakala lebih 4,000 lagi cedera dalam kejadian yang berlaku di pelabuhan yang terletak di bandar berkenaan.

Menerusi video-video yang tular di media sosial, kelihatan letupan yang amat dahsyat berlaku, disusuli gumpalan awan gelap yang dapat dilihat dari jarak jauh.

Pihak berkuasa dilapor mengesahkan punca insiden disebabkan tindak balas 2,750 tan ammonium nitrat yang berlaku di sebuah gudang penyimpanan yang wujud sejak enam tahun lepas.

Banyak bangunan sekitar musnah teruk, manakala hospital mulai sesak dengan ribuan pesakit yang memerlukan rawatan segera akibat kecederaan.

Bekalan darah amat kritikal saat ini, selain keperluan asas seperti generator.

Perdana Menteri Hassan Diab berikrar mengheret pihak bertanggungjawab ke muka pengadilan atas insiden malang ini.

Laporan lanjut menyusul. – AlHijrah Online / Ardi Herman Mohd Mardzi


RAJA SALMAN TAJA 1,000 JEMAAH HAJI WARGA PALESTIN

RIYADH: Raja Arab Saudi yang juga Penjaga Dua Masjid Suci Raja Salman bin Abdulaziz Al Saud telah mengeluarkan titah diraja untuk menaja dan menjadi tuan rumah kepada 1,000 jemaah haji warga Palestin yang terdiri daripada waris kepada para syuhada dan tahanan serta mereka yang mempunyai ahli keluarga yang cedera, untuk menunaikan haji tahun 1444 Hijrah.

Inisiatif itu adalah sebahagian daripada acara tahunan program tetamu Penjaga Dua Masjid Suci yang dilaksanakan dan diselia oleh Kementerian Hal Ehwal Islam, Dakwah dan Bimbingan Arab Saudi.

Menurut Agensi Berita Arab Saudi (SPA), Menteri Hal Ehwal Islam, Dakwah dan Bimbingan Sheikh Dr Abdullatif bin Abdulaziz Al Sheikh, mengucapkan terima kasih kepada Raja Salman dan Putera Mahkota Putera Mohammed bin Salman atas sokongan berterusan yang diberikan selama ini.

Beliau berkata sokongan itu membolehkan dan memudahkan waris para syuhada dan tahanan serta mereka yang mempunyai keluarga yang cedera di Palestin untuk menunaikan ibadah haji.

“Kesinambungan sikap murah hati terhadap jemaah haji Palestin yang menunaikan haji setiap tahun dengan tajaan Penjaga Dua Masjid Suci ini adalah sebagai tanda kekuatan hubungan dua negara dan penghargaan baginda terhadap pengorbanan besar yang dilakukan oleh rakyat Palestin,” katanya.

Program untuk tetamu Penjaga Dua Masjid Suci merangkumi semua aspek melaksanakan ibadah haji, termasuk mengunjungi Masjid Nabawi dan tempat-tempat bersejarah, mengadakan pertemuan budaya dan ilmiah serta menyelaraskan pertemuan imam Dua Masjid Suci dengan mereka. — AlHijrah Online


Tragedi MH17: EU gesa Rusia beri kerjasama

BRUSSELS – Pemimpin Kesatuan
Eropah (EU) memberi tekanan antarabangsa baharu ke atas Rusia berhubung insiden
pesawat MH17 ditembak jatuh pada 2014.

EU menegaskan mereka menggesa
Moscow untuk memberi kerjasama sepenuhnya terhadap siasatan dibuat Belanda yang
membawa kepada pendakwaan terhadap empat individu.

Kelmarin, penyiasat antarabangsa
mendakwa tiga lelaki Rusia dan seorang warga Ukraine atas tuduhan membunuh 298
mangsa penumpang yang menaiki penerbangan dari Amsterdam ke Kuala Lumpur ketika
kejadian kira-kira lima tahun lalu.

Pasukan penyiasat diketuai
Belanda memberitahu waran tangkap antarabangsa telah dikeluarkan ke atas tiga
warga Rusia, Igor Girkin, Sergegi Dubinsky dan Oleg Pulatov serta rakyat
Ukraine, Leonid Kharchenko yang dipercayai ada kaitan dengan kumpulan pemisah
Republik Rakyat Donetsk.

Keempat-empat mereka didakwa
bertanggungjawab membawa sistem peluru berpandu BUK yang menembak jatuh MH17
walaupun tidak melancarkannya.

Perbicaraan di Netherlands itu
dijadualkan bermula pada Mac tahun depan.

Moscow bagaimanapun mengecam
tuduhan yang didakwa tidak berasas ke atas kesemua suspek tersebut yang
mempunyai kaitan dengan tentera dan unit risikan.

Pemimpin kerajaan EU pada sidang
kemuncak di Brussels memaklumkan mereka menyokong tuduhan jenayah melibatkan
tragedi MH17 yang ditembak jatuh dengan misil di ruang udara wilayah timur
Kiev. – Sinar Harian


PERTIMBANG TAKLIK TAMBAHAN KERANA BOLEH SEBABKAN PERCERAIAN

KUALA LUMPUR: Persefahaman dan pertimbangan antara bakal suami dan isteri penting sebelum menetapkan klausa taklik tambahan untuk dibacakan suami selepas melafazkan akad nikah.

Pendakwah, Dr Nur Mohammad Hadi Zahalan berkata, ini kerana kesan pelanggaran taklik amat besar dan boleh menyebabkan perceraian.

Tambahnya, walaupun hukumnya harus, namun klausa taklik tambahan akan menyulitkan keadaan sekiranya berlaku situasi yang tidak dijangka pada masa akan datang, lebih-lebih lagi dengan cabaran hidup daripada pelbagai aspek.

Ikuti laporan Berita Alhijrah siaran 20 September 2020 — AlHijrah Online.


RASUAH VLN: NASIB ZAHID HAMIDI DITENTUKAN HARI INI

SHAH ALAM: Tumpuan akan terarah kepada Hakim Mahkamah Tinggi Datuk Mohd Yazid Mustafa pagi ini untuk keputusannya sama ada Datuk Seri Dr Ahmad Zahid Hamidi membela diri atau dibebaskan daripada 40 pertuduhan rasuah berhubung Sistem Visa Luar Negara (VLN).

Hakim Mohd Yazid dijangka mengumumkan keputusan di akhir kes pendakwaan pada 9 pagi.

Sekiranya keputusan mahkamah berpihak kepada pendakwaan, yakni mahkamah mendapati terdapat kes prima facie terhadap Ahmad Zahid, 69, maka beliau akan dipanggil untuk membela diri, namun jika keputusan adalah sebaliknya, bekas timbalan perdana menteri itu akan dilepas dan dibebaskan.

Sekiranya Ahli Parlimen Bagan Datuk itu diperintah membela diri, mahkamah akan mendengar keterangan daripadanya dan saksi pembelaan lain.

Perbicaraan kes itu bermula pada 24 Mei 2021 dan pihak pendakwaan serta pembelaan selesai berhujah pada 7 Sept lepas.

Ahmad Zahid mengaku tidak bersalah terhadap 33 pertuduhan menerima suapan berjumlah SG$13.56 juta daripada Syarikat Ultra Kirana Sdn Bhd sebagai dorongan untuk dirinya sebagai Menteri Dalam Negeri, melanjutkan kontrak syarikat itu sebagai pengendali Perkhidmatan One Stop Centre (OSC) di China dan Sistem VLN serta didakwa mengekalkan kontrak perjanjian untuk membekalkan sistem bersepadu VLN kepada syarikat sama oleh Kementerian Dalam Negeri (KDN).

Beliau didakwa melakukan kesalahan di Seri Satria, Presint 16, Putrajaya dan di Country Heights, Kajang, antara Oktober 2014 dan Mac 2018.

Pertuduhan mengikut Seksyen 16 (a)(B) Akta Suruhanjaya Pencegahan Rasuah Malaysia (SPRM) 2009 dan boleh dihukum di bawah Seksyen 24 (1) akta sama, yang memperuntukkan hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000 mengikut mana-mana yang lebih tinggi, jika sabit kesalahan.

Ahli Parlimen Bagan Datuk itu juga mengaku tidak bersalah terhadap 33 pertuduhan pilihan mengikut Seksyen 165 Kanun Keseksaan, sebagai Menteri Dalam Negeri, menerima suapan berjumlah SG$13.56 juta berhubung sistem VLN antara 2014 hingga 2017.

Bagi tujuh pertuduhan lagi, Ahmad Zahid turut mengaku tidak bersalah atas dakwaan sebagai Menteri Dalam Negeri memperoleh untuk dirinya wang tunai SG$1,150,000; RM3,000,000; 15,000 Swiss Franc dan US$15,000 tanpa balasan daripada syarikat sama yang mempunyai hubungan dengan kerja rasmi beliau.

Beliau didakwa melakukan kesalahan tersebut di Country Heights, antara Jun 2015 dan Oktober 2017, mengikut Seksyen 165 Kanun Keseksaan yang membawa hukuman penjara maksimum dua tahun, atau dengan denda atau kedua-duanya jika sabit kesalahan.

Seramai 40 wartawan tempatan dan asing diberikan pas untuk mengikuti prosiding berkenaan menerusi satu pautan video di sebuah bilik selain mahkamah juga menyediakan 30 pas bagi jurugambar dan jurukamera video yang ditempatkan di lobi Kompleks Sultan Salahuddin Abdul Aziz Shah, di sini.–AlHijrah Online


KETUA MENTERI MELAKA YANG BAHARU ANGKAT SUMPAH ESOK

MELAKA: Ketua Menteri Melaka yang baharu akan mengangkat sumpah jawatan esok, kata Setiausaha Kerajaan Negeri Melaka Datuk Zaidi Johari.

Dalam satu kenyataan, beliau memaklumkan Yang Dipertua Negeri Melaka Tun Mohd Ali Rustam telah menerima surat peletakan jawatan Ahli Dewan Undangan Negeri (ADUN) Lendu Datuk Seri Sulaiman Md Ali sebagai Ketua Menteri Melaka.

Menurut Zaidi, sehubungan itu, berdasarkan Perenggan (a) Fasal 2, Perkara 7 Perlembagaan Negeri Melaka, Yang Dipertua Negeri Melaka hendaklah melantik seorang ADUN sebagai Ketua Menteri Melaka yang baharu untuk mengetuai Majlis Mesyuarat Kerajaan Negeri Melaka.

“Istiadat Pengurniaan Suratcara Pelantikan dan Angkat Sumpah Jawatan, Taat Setia serta Sumpah Simpan Rahsia Yang Amat Berhormat Ketua Menteri Melaka ke-13 adalah dijadualkan berlangsung pada 31 Mac 2023, Jumaat bersamaan 9 Ramadan 1444H di Dewan Sri Utama, Pejabat Tuan Yang Terutama Yang Dipertua Negeri Melaka pukul 3 petang,” menurut kenyataan itu.

Spekulasi pertukaran Ketua Menteri Melaka mula dilaporkan media sejak semalam susulan tular di aplikasi WhatsApp maklumat mengenai istiadat mengangkat sumpah jawatan Ketua Menteri yang baharu bakal berlangsung Jumaat ini.

Antara nama yang disebut-sebut menggantikan Sulaiman sebagai Ketua Menteri Melaka yang baharu ialah ADUN Tanjung Bidara merangkap Pengerusi Badan Perhubungan UMNO Melaka Datuk Seri Ab Rauf Yusoh. —AlHijrah Online


MUJAHID MAHU SPRM SIASAT DAKWAAN RASUAH DI JAKIM

GEORGE TOWN: Menteri di Jabatan Perdana Menteri, Mujahid Yusof Rawa menggesa Suruhanjaya Pencegahan Rasuah Malaysia menyiasat dakwaan sebuah portal berita, pegawai Jabatan Kemajuan Islam Malaysia (Jakim) mendapatkan rasuah sebagai balasan untuk memberi sijil halal kepada pengeluar makanan.

Beliau mengakui siasatan dalaman sedang dijalankan, tetapi dakwaan itu mungkin “didorong perniagaan” kerana ia datang dalam bentuk kenyataan am tanpa menyatakan secara khusus.

“Logo dan pensijilan halal Jakim antara yang paling dipercayai di dunia. Sudah tentu kami kecewa mendengar cerita seperti ini dan kami sudah memulakan siasatan dalaman.

“Kami harap akan dapat gambaran lebih jelas daripada siasatan itu. Kami tidak gembira dengan dakwaan itu. Saya juga mahu SPRM menyiasat perkara ini,” katanya selepas merasmikan sebuah acara di sini, hari ini.

Pada 7 Nov lalu, portal berita berpangkalan di Hong Kong, Asia Sentinel mendakwa pegawai Jakim meminta suapan untuk mendaftarkan pengurusan dan pemprosesan daging, termasuk perniagaan kecil seperti cawangan makanan dan minuman.

Portal itu turut menamakan seorang pegawai atasan yang didakwa berada di sebalik tindakan itu. — FREE MALAYSIA TODAY


BUKAN SATIRA RAYA

Sedang Pak Pandir keliling kampung, awan berubah kelabu, dikayuhnya basikal sekuat laju, bila tiba di pagar rumah terpelanting dia melatah tak berfikir.

“Mendengar guruh di langit, air tempayan dicurahkan…”

Habislah sudah simpanan air, mak andih bebel sampai ke senja.

“Awak juga berkecundangan..”

Jadilah seloka kisah sekampung, riwayat turun zaman – berzaman.

MEMAHAMI PERSEPSI GENERASI

Masyarakat akan hidup dengan kebanggaan mereka melalui kisah teladan orang tua dan itulah yang diperturunkan sehingga generasi muda hari ini, namun saya kurang  pasti kalau-kalau anak generasi sekarang sudah melupakannya atau terlupa sebentar.

“ Dah besar awak..belum ada bunga menanti, ke kumbang memilih bunga..?”

“ Bila nak kahwin, umur dah lanjut risau tak laku?”

Dalam senyum tua, ada yang masih bertanyakan secara sopan, terkadang satira namun sering berterus terang dan inilah yang masih diamalkan dalam masyarakat kita untuk bertanya khabar apabila saudara dan taulan berkumpul dalam keramaian, khususnya bila tiba Aidilfitri.

Jika dahulu, apabila yang tua bertanya mengenai perkara peribadi, anak muda ketika itu tidak banyak berbicara melainkan memberi ruang yang lebih dimuliakan ibu atau bapa yang menjawabkan bagi pihak, namun hari ini keterbatasan itu semakin jarang dan atas pendirian yang lebih berani, jawapan yang diberikan lebih terbuka dan terkadang terkurang manisnya.

Ini persepsi generasi, apabila sudah terbentuk melalui pertentangan atau konflik yang cepat. Jelas, perubahan sosial masyarakat dan anak-anak Melayu pasca merdeka menuju pendidikan persepsi luar yang lebih terbuka dan implikasinya terlihat jelas melalui generasi dekad baru hari ini.

Isunya kali ini bukan untuk membahaskan siapa yang betul ataupun salah dalam memahami situasi ini, namun ia berkait rapat dengan pendirian yang bercakap dan menerima apakah mereka mereka bersedia menerima perubahan persepsi dan penukaran sikap yang pantas dalam masyarakat Melayu hari ini.

Adanya arus teknologi hubungan yang ada, siapa kita mengekalkan pola tradisi?

USAH RUGIKAN MASA

Mengapa kita perlu risaukan debat persepsi baru dan tradisi ini sedangkan Islam sudah memberikan kita jalan dalam komunikasi yang lebih mudah, kita punya asas yang cukup cantik dengan kefahaman akhlak yang betul.

‘Dan hendaklah kamu berkata kepada manusia itu dengan kata-kata yang baik (dengan kata-kata yang lembut dan tidak menyakitkan hati.’ (Surah al-Baqarah : 83)

Panduan dari Ayat Allah S.W.T ini cukup jelas kita fahami dan menjadikan ia asas dalam hubungan sesama manusia melalui pertuturan kita. Apa yang harus kita selami adalah bagaimana lembutnya kaedah komunikasi cara Melayu lama yang penuh dengan tapisan dan adab.

Memang banyak perkara yang harus kita fahami dari cara orang tua berbahasa, dengan menurut lenggok bahasa   yang luhur, kita akan fahami sedikit demi sedikit. Tanpa memenangkan sesiapa, kita harus kembali kepada niat dan cara yang ingin kita sampaikan dalam komunikasi kita.

‘Sesiapa yang menunjukkan kepada hal yang lebih baik maka bagaikan orang yang melakukannya dan sesiapa yang menunjukkan kepada yang lebih jahat maka ia bagaikan orang yang melakukannya.’ (Riwayat at-Tirmidzi)

Sehingga hari ini kita tidak pernah pasti yang unsur gaya satira, melayu lama dalam pertuturan kehidupan masyarakat yang membangun kehadapan menuju tahun-tahun wawasan masih kekal ataupun mula menerima perubahan dan terus melupakannya.

Terlalu berterus – terang akan membuatkan kita merindui nostalgia ‘bahasa-bahasa istimewa’ yang menjadi nadi keunikan masyarakat Melayu, kita jarang sedari bahawa kaedah bahasa kita penuh dengan hikmah dan budi, bukan satira semata-mata.

Biarlah orang berseloka kisah Pak Pandir. Sekurang-kurangnya kita masih punya teladan. Bukankah memahami satira, tanda orang yang bijak?

Saya teringat kata hikmah Pendeta Zaaba:

“Jika hendak kenal orang berbangsa, lihatlah kepada budi dan bahasanya.”

Ada tiga minggu lagi kita meraikan Aidilfitri menurut fahaman bangsa kita, usah rugikannya dengan mimik muka yang basi dan masam. Hulurkan salam terbuka, hayati masa-masa indah ini dengan kegembiraan dan kemenangan.

Minal Aidil Wal Faizin.
Mohd Lutfi Hafifi Japili, Penerbit Dokumentari, TV AlHijrah


BEKAS PM JEPUN SHINZO ABE DITEMBAK KETIKA BERUCAP

TOKYO: Bekas perdana menteri Jepun, Shinzo Abe dilaporkan ditembak ketika berucap di bandar raya Nara, barat Jepun pada Jumaat, lapor Agensi Berita Xinhua memetik media tempatan.–AlHijrah Online


CLUBHOUSE PLATFORM BAHARU DAKWAH TV ALHIJRAH

KUALA LUMPUR: Perkembangan platform-platform media sosial perlu diambil peluang sebaiknya sebagai medium penyebar maklumat dan dakwah yang dapat memberi manfaat kepada masyarakat.

Terbaharu TV AlHijrah meluaskan penggunaan media sosial sebagai medium menyebar dakwah dengan melancarkan kelab TV AlHijrah di platform Clubhouse.

Kelab TV AlHijrah akan mencipta ‘room’ yang akan menjadi ruang diskusi pelbagai topik berkaitan agama mahupun isu-isu semasa.

Para pendengar akan diberi peluang untuk berkongsi pandangan serta bertanya soalan-soalan secara terus kepada moderator yang diundang.

Dua ‘room’ Clubhouse telah dianjurkan TV AlHijrah sejak minggu lalu yang membincangkan isu berkaitan vaksin dan al-Quran.

‘Room’ Di Sebalik Tabir #MyQuranTime yang dianjurkan hampir dua jam bermula 9.30 malam semalam turut disertai Menteri di Jabatan Perdana Menteri (Hal Ehwal Agama) Senator Datuk Dr Zulkifli Mohamad Al-Bakri.

Beliau sempat berkongsi tips kepada pendengar untuk kekal istiqamah membaca al-Quran setiap masa antaranya dengan memahami is kandungan al-Quran, mempelajari bahasa Arab, dan mendekat diri dengan orang yang suka dan cinta akan al-Quran.

‘Room’ semalam yang disertai pentadabbur Ustaz Fazrul Ismail dan qari Ustaz Ahmad Tirmizi Ali juga sempat bertadabbur surah Ad-Dhuha.

Ada juga pendengar antanya Datuk Rozzana Rahmat yang berkongsi bagaimana rancangan #MyQuranTime telah membuatkan dirinya faham dan semakin cinta terhadap al-Quran.

Turut serta dalam ‘room’ Di Sebalik Tabir #MyQuranTime semalam Pengasas Yayasan Warisan Ummah Ikhlas (WUIF) dan Pengerusi TV AlHijrah Datuk Dr Hussamuddin Yaacub, serta Ketua Pegawai Eksekutif TV AlHijrah, Namanzee Harris.

Individu yang mempunyai akaun Clubhouse boleh mengikuti kelab TV AlHijrah dan menyertai banyak lagi ‘room’ yang akan dianjurkan kelak.

Clubhouse merupakan sebahagian inisiatif dakwah digital TV AlHijrah selain beberapa saluran lain yang telah dilancarkan seperti Spotify, Facebook, Instagram, Twitter, Tiktok, alhijrahnews.com dan hbit.my — AlHijrah Online


BERNAS SANGKAL PRODUK BERAS ADA CAMPURAN PLASTIK

SHAH ALAM: Padiberas Nasional Bhd (BERNAS) memberi jaminan bahawa beras import yang dibekalkan oleh syarikat itu adalah tulen dan selamat untuk penggunaan orang ramai.

Dalam kenyataan hari ini, BERNAS memaklumkan pihaknya menyangkal dakwaan daripada pihak yang tidak bertanggungjawab berhubung penularan mesej berantai melalui media sosial bahawa terdapat campuran beras plastik di dalam produk syarikat itu.

“BERNAS sentiasa memastikan tahap pematuhan piawaian yang tinggi dan pemantauan kualiti yang ketat di setiap peringkat perolehan bekalan beras import dan tempatan.

“Semua jenis beras import yang dibawa masuk ke dalam negara perlu melalui syarat ketat dan proses pemeriksaan kualiti yang rapi bermula di negara pembekal sehinggalah sampai ke negara ini,” menurut kenyataan itu.

Syarikat itu menjelaskan bekalan beras yang dibawa masuk ke negara ini turut dibekalkan dengan sijil pengesahan kualiti dan spesifikasi beras yang dipantau rapi yang telah ditetapkan oleh kerajaan, bertujuan mencegah sebarang bentuk penyelewengan yang tidak diingini.

BERNAS ingin menasihatkan kepada orang ramai untuk tidak mempercayai berita palsu yang disebarkan oleh pihak yang tidak bertanggungjawab dan sekiranya orang ramai mempunyai sebarang pertanyaan atau mendapati wujudnya unsur yang mencurigakan bagi produk beras BERNAS yang dibeli, hantar e-mel aduan rasmi anda di information@bernas.com.my.

BERNAS juga menegaskan tidak akan teragak-agak untuk mengambil tindakan terhadap mana-mana pihak yang menyebarkan tuduhan tidak berasas untuk menjatuhkan reputasinya.–AlHijrah Online


NAHAS SEGAMAT: “ADIK DAH SEDAR, BOLEH GERAK TANGAN” – ABANG SULUNG

MUAR: Remaja lelaki yang terselamat dalam nahas jalan raya sehingga mengorbankan enam ahli keluarganya di Segamat, dilaporkan mulai sedar dan mampu menggerakkan tangannya.

Keadaan terkini Abdullah Amir Ruddin, 15, itu dimaklumkan oleh abangnya Abdurrahman Amir Ruddin, 19, yang sebelum ini mengalami kecederaan teruk, dan ditidurkan di Unit Rawatan Rapi (ICU) di Hospital Segamat.

“Alhamdulillah, adik dah sedar dan boleh menggerakkan tangan. Paling menggembirakan bila adik pegang tangan ahli keluarga kami ketika melawatnya di ICU, kami bersyukur dengan perkhabaran gembira itu.

“Sejak hari pertama kejadian, kami sentiasa berdoa semoga adik cepat sembuh kerana kami takut kehilangan seorang lagi ahli keluarga,” katanya seperti dilapor Berita Harian.

Abdur Rahman berkata, dia dimaklumkan kebanyakan wayar yang dipasang di tubuh adiknya sudah dicabut.

Bagaimanapun, adiknya akan menjalani pembedahan memasukkan besi di tangan pada 16 September depan.

Kemalangan pada 1 Sept lepas di Kilometer 5, Jalan Segamat-Kuantan, telah mengorbankan bapa dan ibu mangsa iaitu Amir Ruddin Ismail, 46, dan Norahimah Noor Muhammad, 43.

Turut maut empat lagi adik-beradik mangsa, Fatimatulzahrah, 17, Seri Khadijah Aqilah, 13, Rufaidatul Asyariyah, 10, dan Muhammad Assyakrawi, 5, setelah kereta Perodua Alza yang mereka naiki bertembung dengan sebuah lori.—AlHijrah Online


KEPERLUAN, KEBAJIKAN PENGUAT KUASA AGAMA & PENDAKWA SYARIE DILIHAT LEBIH DEKAT

KUALA LUMPUR: Jabatan Kemajuan Islam Malaysia (JAKIM) telah diminta untuk melihat dengan lebih dekat keperluan tugasan serta kebajikan penguat kuasa agama dan pendakwa syarie.

Menteri di Jabatan Perdana Menteri (Hal Ehwal Agama) Datuk Idris Ahmad berkata, ia termasuklah pertimbangan dalam aspek pemangkuan dan kenaikan pangkat di pelbagai gred.

“Perkara ini amat penting dalam usaha memartabatkan institusi penguatkuasaan dan pendakwaan syariah di negara ini,” katanya ketika berucap pada Konvensyen Penguat Kuasa Agama dan Pendakwa Syarie Seluruh Malaysia 2022 di Bangi.

Menurut Idris, tugas sebagai penguat kuasa agama dan pendakwa syarie adalah berat serta berisiko malah menempuh pelbagai ujian seperti cacian makian, suspek atau saksi tidak mahu bekerjasama, melarikan diri dari tempat kejadian.

Malah katanya ada pegawai yang menerima ancaman dan ugutan, disaman, kes ditolak, kes dibawa ke Mahkamah Sivil, dan lain-lain.

“Namun saya percaya, semua pegawai di hadapan saya ini berjiwa pejuang. Daya juang tinggi serta tahan lasak fizikal dan mental.

“Ugutan dan ancaman, sedikit pun tidak akan melemahkan daya juang kita,” katanya.

Tambah Idris, sebagai menteri yang diamanahkan memimpin hal ehwal agama, beliau dengan sepenuh hati akan sentiasa melihat dan membantu penguat kuasa agama dan pendakwa syarie pada setiap masa.

Dalam pada itu, Idris juga memaklumkan Prosedur Operasi Standard (SOP) yang dinamakan sebagai SOP Mengiringi Orang Yang Ditangkap ke Mahkamah atau Tempat Tahanan akan dilancarkan dalam konvensyen tersebut.

SOP itu diharap dapat dijadikan panduan dan rujukan oleh semua pegawai penguat kuasa agama dan lain-lain agensi penguatkuasaan Syariah.

Beliau juga mengesyorkan JAKIM menyediakan garis panduan pemakaian pakaian seragam oleh pegawai penguat kuasa agama negeri dengan pembiayaan pakaian seragam tersebut dicadangkan dibiayai oleh Majlis Agama Islam Negeri masing-masing.

Katanya pakaian seragam merupakan lambang kekuatan dan disiplin bagi anggota penguatkuasa sebagai pasukan yang melaksanakan undang-undang penguatkuasaan dan pencegahan. – AlHijrah Online


PGA7 RAMPAS DAGING AYAM BEKU RM98,400

KOTA BHARU: Pasukan anggota ‘Strike Force’ Batalion ke-7 Pasukan Gerakan Am (PGA7) berjaya merampas daging ayam beku bernilai RM98,400 di Kompleks ICQS Rantau Panjang, Pasir Mas, petang semalam.

Terdahulu PGA7 membuat pemerhatian terhadap sebuah lori jenis Hino berwarna putih yang membawa lebihan muatan dari kompleks tersebut.

Pegawai Pemerintah PGA7 Supt. Azhari Nusi berkata, anggotanya membuat pemantauan dengan mengekori lori tersebut sehingga Bonggol Kulim sebelum bertindak menahannya di tepi jalan.

Sebaik sahaja ditahan, pemandu lori tersebut diminta mengemukakan dokumen pengenalan diri dan invois berkaitan muatan barangan yang dibawa.

“Anggota memeriksa di bahagian belakang lori tersebut, mendapati terdapat kotak-kotak warna coklat yang berisi ayam sejuk beku.

“Setelah mendapati dokumen yang dikemukakan dengan kuantiti kotak di dalam lori tersebut meragukan, pemandu bersama lori kemudiannya ditahan dan dibawa pulang ke Komtak PGA Taman Bakti Rantau Panjang,” katanya dalam satu kenyataan, hari ini.

Hasil pemeriksaan lanjut mendapati terdapat lebihan kuantiti kotak yang berisi ayam sejuk beku dan tidak sama dengan dokumen yang dikemukakan.

Susulan itu, kesemua lebihan kotak yang berisi ayam sejuk beku dirampas manakala kotak yang berisi ayam sejuk beku yang telah diisytiharkan, dipulangkan balik kepada pemilik seperti mana jumlah yang dinyatakan dalam dokumen.

“Siasatan awal kami mendapati modus operandi mereka adalah dengan menyembunyikan barangan di sebalik kotak-kotak lain, di ruang belakang lori.

“Dokumen yang dibawa pula berbeza dengan jumlah sebenar di dalam lori, disyaki bertujuan mengelak daripada membayar cukai tambahan,” katanya.

“Kesemua barangan bersama pemandu lori berusia 24 tahun diserahkan kepada pihak Jabatan Perkhidmatan Kuarantin dan Pemeriksaan Malaysia (MAQIS) untuk siasatan lanjut. Keseluruhan rampasan termasuk daging ayam beku dan lori adalah RM368,400,” katanya.

–AlHijrah Online/ BERNAMA


PDPR DISAMBUNG, SPM 2021 DILAKSANA TAHUN DEPAN

PUTRAJAYA: Sesi pembelajaran selepas cuti pertengahan tahun diteruskan dengan kaedah Pengajaran dan Pembelajaran di Rumah (PdPR) selama 25 hari.

Menteri Kanan Pendidikan, Datuk Dr Radzi Jidin berkata, bagi sekolah kumpulan A (sekolah-sekolah di Johor, Kedah, Kelantan dan Terengganu), sesi pembelajaran secara PdPR akan bermula dari 13 Jun hingga 15 Julai.

Manakala bagi sekolah kumpulan B (sekolah-sekolah di Perlis, Pulau Pinang, Perak, Selangor, Negeri Sembilan, Melaka, Pahang, Sabah, Sarawak, Wilayah Persekutuan Kuala Lumpur, Labuan serta Putrajaya) akan bermula dari 14 Jun hingga 16 Julai.

Radzi turut memaklumkan bagi semua sekolah swasta, sekolah antarabangsa dan sekolah ekspatriat yang berdaftar di bawah Kementerian Pendidikan juga perlu melaksanakan PdPR sepanjang tempoh tersebut berdasarkan takwim masing-masing.

Bagaimanapun, perancangan mengenai sesi persekolahan selepas tempoh itu akan diumumkan seminggu sebelum tamat cuti pertengahan penggal.

Cuti pertengahan penggal bagi sekolah kumpulan A bermula dari 16 hingga 24 Julai manakala kumpulan B bermula dari 17 hingga 25 Julai.

Sementara itu Radzi memaklumkan, kerajaan telah memutuskan peperiksaan Sijil Pelajaran Malaysia (SPM) 2021 akan diadakan pada tahun depan.

Keputusan tersebut dibuat selepas mengambil kira cabaran yang dihadapi serta memberi masa dan ruang kepada calon SPM tahun ini mengulangkaji.

Menurutnya, ujian lisan dan amali sains bagi SPM 2021 akan diadakan pada Februari 2022 manakala peperiksaan bertulis pada Mac 2022.–AlHijrah Online


POLIS MINTA BANTUAN KESAN NUR HIDAYAH

IPOH: Polis memohon bantuan orang ramai untuk mengesan seorang remaja perempuan berusia 14 tahun yang dilaporkan hilang selepas keluar dari rumahnya di Tambun, di sini sejak 19 Ogos lalu.

Ketua Polis Daerah Ipoh ACP Yahaya Hassan berkata remaja itu dikenali sebagai Nur Hidayah Mat Nurddin dengan alamat terakhirnya di Lot 475 Kampung Tersusun Batu 5, Lorong Delima 3/2 Tambun.

“Pihak kami menerima laporan polis daripada ibunya mengatakan anaknya tidak pulang ke rumah selepas keluar untuk membeli air pada hari kejadian dan membuat laporan kehilangan tiga hari selepas itu.

“Ketinggian adalah lebih kurang 160 sentimeter dan berkulit cerah serta memiliki berat badan sekitar 45 kilogram. Selain itu, remaja ini berbadan sederhana dan tidak memakai kaca mata,” katanya dalam kenyataan hari ini.

Beliau berkata orang ramai yang mempunyai maklumat mengenai kehilangan remaja itu, diminta untuk tampil memberikan keterangan bagi membantu siasatan.

Sebarang maklumat boleh disalurkan kepada Pegawai Penyiasat Bahagian Siasatan Jenayah Ibu Pejabat Polis Daerah Ipoh, Sarjan Mohd Haizal Umar di talian 011-21001076 atau Bilik Gerakan IPD Ipoh di talian 05-2451500. – AlHijrah Online


PALESTIN PUTUSKAN SEMUA HUBUNGAN DENGAN ISRAEL SUSULAN SERANGAN KE ATAS TEBING BARAT

RAMALLAH: Palestin memutuskan semua hubungan, pertemuan dan koordinasi keselamatan dengan Israel, sebagai tanda protes terhadap serangan kejam rejim itu di Tebing Barat yang telah mengorbankan lapan rakyat Palestin dan mencederakan 80 yang lain, lapor Xinhua.

Keputusan itu dibuat pada mesyuarat tergempar kepimpinan Palestin yang diketuai oleh Presiden Mahmoud Abbas di Ramallah pada Isnin, memetik kenyataan rasmi.

Abbas mengajak rakyat Palestin untuk berdiri teguh, bersatu dan mempertahankan tanah dan tempat suci mereka, menurut Agensi Berita Palestin WAFA.

Kepimpinan Palestin turut mengulangi seruan kepada komuniti antarabangsa untuk melindungi rakyat Palestin di Tebing Barat, Baitulmaqdis dan Semenanjung Gaza.

Menurut kenyataan rasmi itu, kepimpinan Palestin memutuskan untuk segera berhubung dengan Pertubuhan Bangsa-Bangsa Bersatu bagi melaksanakan Resolusi Majlis Keselamatan 2334 dan resolusi-resolusi lain untuk melindungi rakyat Palestin.

Pada Isnin, tentera Israel melancarkan serangan berskala besar dengan menggunakan kenderaan berperisai, jentolak, dron dan helikopter, ke atas bandar Jenin di utara Tebing Barat dan kem pelarian di situ.

Sekurang-kurangnya lapan orang Palestin terbunuh dan 80 orang lain cedera dalam serangan itu, menurut angka terkini Kementerian Kesihatan Palestin.

Menurut angka rasmi, sejak Januari seramai 24 orang kebanyakannya warga Israel telah terbunuh dalam beberapa siri serangan yang dilakukan oleh rakyat Palestin, manakala 180 rakyat Palestin, termasuk kanak-kanak serta wanita dibunuh oleh tentera dan pendatang Israel. — AlHijrah Online


MALAYSIA TERUS BANTU CARI PENYELESAIAN KONFLIK PALESTIN-ISRAEL

KUALA LUMPUR: Malaysia akan terus memainkan peranan aktif dalam usaha mencari penyelesaian dalam konflik Palestin-Israel khusus ke arah kewujudan Palestin sebagai negara yang berdaulat dan merdeka.

Timbalan Menteri Luar, Datuk Marzuki Yahya berkata, kerajaan akan terus memberi sokongan kepada rakyat Palestin dari segi politik, ekonomi, moral selain menghulur bantuan kemanusiaan termasuk berbentuk sumbangan kewangan serta sumbangan pembangunan dan infrastruktur.

Beliau berkata demikian dalam sesi Kamar Khas di bangunan Parlimen hari ini.

Sesi itu diadakan selepas mendapat kebenaran Yang Dipertua Dewan Rakyat, Tan Sri Mohamad Ariff Md Yusof bagi membahaskan usul khas mengecam serangan udara rejim Zionis yang dilapor mengorbankan sekurang-kurangnya 34 nyawa dan mencederakan lebih 100 orang di Gaza baru-baru ini.

Sambil mengutuk serangan tersebut, Marzuki berkata, kerajaan Malaysia menyifatkan serangan udara terhadap Palestin adalah keterlaluan dan pihak Israel tidak mengendahkan undang-undang antarabangsa yang sedia ada.

“Serangan tersebut boleh disifatkan sebagai pelanggaran Artikel 3 pada Deklarasi Hak Asasi Manusia Sejagat (UDHR) di mana setiap manusia mempunyai hak kepada nyawa, kebebasan, dan keselamatan diri,” katanya.

Dalam sesi itu juga, Ahli Parlimen Kota Bharu, Datuk Takiyuddin Hassan mencadangkan agar kerajaan mengisytihar solidariti bersama rakyat Palestin melalui sokongan kedutaan Palestin di sini selain memperkasa usaha pertubuhan bukan kerajaan (NGO) bagi mempercepat tindakan pendakwaan ke atas Israel di Mahkamah Jenayah Antarabangsa (ICC). — BERNAMA


‘SAYA DOA ANAK BELAJAR DARI KESILAPAN, JADI LEBIH BAIK’ – NORA ARIFFIN

KUALA LUMPUR: “Allahuakbar, dengan penuh rasa terkilan…, saya mengaku itu dia,”

Demikian pengakuan penyanyi, Nora Ariffin dipercayai merujuk kepada rakaman video remaja bercumbu yang dikaitkan dengan anak perempuannya.

Kata Nora, sebagai ibu dia mencuba yang terbaik mengajar, membimbing, dan mendidik termasuk memberi yang terbaik dan termampu.

“Tetapi sebagai manusia, kita tidak dapat lari daripada melakukan kesalahan. Dia (anak perempuannya) masih muda dan banyak yang perlu dipelajari.

“Sebagai ibu, saya juga banyak kelemahan.

“Saya doa anak saya belajar dari kesilapan dan menjadi lebih baik,” katanya di Instagram rasminya.

Nora juga memohon orang ramai memberikan ruang dan ketenangan kepadanya. — AlHijrah Online


TMJ, ISTERI SANTUNI BELLA DI LEGOLAND

JOHOR BAHRU: Tunku Mahkota Johor Tunku Ismail Sultan Ibrahim berkenan menyantuni kanak-kanak istimewa termasuk seorang remaja perempuan sindrom Down yang dikenali sebagai Bella di taman tema Legoland Malaysia Resort, Iskandar Puteri, semalam.

Berangkat sama isteri baginda Yang Amat Mulia Che’ Puan Besar Khaleeda Bustamam.

Menerusi satu hantaran di Facebook, Tunku Ismail mengharapkan kanak-kanak itu menikmati masa mereka sepanjang berada di taman tema berkenaan.

“Semoga ini dapat memberi sedikit keceriaan dan kegembiraan kepada mereka.

“Amat penting untuk golongan ini diberi perlindungan sewajarnya dan mereka juga berhak untuk menjalani kehidupan biasa seperti insan lain,” titah baginda.

Kes Bella meraih perhatian masyarakat sejak tular menerusi media sosial tahun lepas, selepas seorang wanita mendakwa remaja perempuan itu disimbah dengan air panas dan diikat ketika berada di bawah jagaan Rumah Bonda, sebuah rumah kebajikan pertubuhan bukan kerajaan (NGO).

Susulan itu, pengasas Rumah Bonda Siti Bainun Ahd Razali, 30, didakwa atas dua pertuduhan mengabaikan serta mendera remaja berusia 13 tahun itu sehingga menyebabkan mangsa mengalami kecederaan fizikal dan emosi di sebuah kondominium di Wangsa Maju, Kuala Lumpur antara Februari dan Jun 2021. – AlHijrah Online


KOS URUS JENAZAH MEMBEBANKAN GOLONGAN KURANG BERKEMAMPUAN

Laporan disiarkan Berita Alhijrah pada 24 November 2020. — AlHijrah Online


SOP AKTIVITI IBADAH DI MASJID, SURAU SEPANJANG RAMADAN DIUMUMKAN DALAM MASA TERDEKAT

KUALA LUMPUR: Prosedur operasi standard (SOP) semua aktiviti ibadah di masjid serta surau sepanjang Ramadan akan diperinci dan diumumkan dalam masa terdekat.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri berkata, Jabatan Agama Islam Wilayah Persekutuan (JAWI) akan menyelaraskan SOP bagi Wilayah Persekutuan manakala negeri lain ditentukan oleh Majlis Agama Islam negeri masing-masing.

“Saya melihat ibadah bulan Ramadan hampir sama dengan solat-solat yang lain kecualilah mungkin ada sedikit perubahan kecil yang akan dilihat dari semasa ke semasa,” katanya selepas merasmikan Akaun Emas YaPEIM (Yayasan Pembangunan Ekonomi Islam Malaysia) atau Akaun SERY, di sini.

Sebelum ini, Majlis Keselamatan Negara (MKN) mengumumkan kebenaran untuk mengadakan solat sunat Tarawih di masjid sepanjang bulan Ramadan yang bermula 13 April ini.—AlHijrah Online


179 RUMAH ATAS AIR TERBAKAR LIBATKAN 1,600 PENDUDUK

KOTA KINABALU: Sejumlah 179 buah rumah atas air yang melibatkan lebih 1,600 penduduk di Kampung Landung Ayang, Kudat musnah dalam kebakaran, petang semalam.

Kejadian yang berlaku kira-kira 4.26 petang itu bagaimanapun tidak melibatkan kemalangan jiwa.

Jabatan Bomba dan Penyelamat Malaysia (JBPM) Sabah memaklumkan seramai 48 anggota termasuk pegawai dari Balai Bomba dan Penyelamat (BBP) Kudat, Kota Marudu dikejarkan ke lokasi kejadian dengan dibantu anggota Persatuan Bomba Sukarela (PBS).

“Apabila tiba di lokasi, api sedang marak. Kebakaran berjaya dikawal pada pukul 6.43 petang dan operasi ditamatkan sepenuhnya pada pukul 8.17 malam,” katanya dalam satu kenyataan, hari ini.

Operasi pemadaman turut dibantu polis, Angkatan Pertahanan Awam Malaysia (APM), Jabatan Sukarelawan Malaysia (Rela) dan Sabah Electricity Sdn Bhd (SESB).

Sementara itu, Sekretariat Jawatankuasa Pengurusan Bencana Negeri Sabah memaklumkan sebuah pusat pemindahan sementara (PPS) Bencana Kebakaran telah diaktifkan di Dewan Tun Mustapha, Kudat, susulan kejadian kebakaran tersebut.

Menurutnya, dianggarkan 200 keluarga dengan lebih 1,600 mangsa dipindahkan ke PPS berkenaan.–AlHijrah Online


Kuasa tangan yang membantu

PERNAHKAH kita terfikir bahawa dengan tangan, kita boleh menambah amal? Sejauh mana kita menggunakan kuasa yang ada pada tangan kita untuk memberi? Memberi bukan sahaja dalam bentuk wang ringgit malah dari segi tenaga yang disumbangkan bagi membantu insan yang memerlukan.

Doa juga merupakan satubentuk pemberian yang paling bermakna sepertimana maksud hadis riwayat Muslim,daripada Abi Darda’ r.a.: “Tidak ada seorang hamba yang muslim apabilaberdoa kepada saudaranya yang berjauhan (tanpa pengetahuannya), melainkanmalaikat berkata kepadanya, dan bagi kamu sepertinya (seperti yang didoakan)”.

Menurut statistik yangdikeluarkan oleh World Food Programme (WFP), sebanyak 812 juta penduduk dunia(setiap satu daripada 9 orang) tidak mempunyai makanan yang cukup untukmeneruskan kelangsungan hidup.

Lebih menyedihkan, masalahmalnutrisi ini telah menyebabkan 3.1 juta kanak-kanak bawah 5 tahun meninggaldunia setiap tahun manakala satu daripada enam kanak-kanak di negara membangundikategorikan sebagai kurang berat badan.

Usah disalahkan ibubapa yang tidak bekerja kerana untuk sesetengah negara, apa lagi peluang yangmereka ada untuk mencari sesuap makanan?

Malawi misalnya, negarayang berada di bahagian selatan Afrika, disenaraikan sebagai negara termiskindi dunia pada tahun 2015 oleh Bank Dunia dengan pendapatan per kapita terendahdi dunia iaitu tidak sampai US$ 300.

Di Bosnia Herzegovina,meskipun bertaraf negara Eropah, namun kancah peperangan yang berlaku sekitar1992 hingga 1995 mengheret rakyatnya hidup dalam serba kekurangan ditambahdengan kesan trauma yang masih menebal di jiwa mereka sehingga ke hari ini.

Masalah ekonomi diBosnia Herzegovina telah meningkatkan kadar pengangguran dalam kalanganpenduduknya. Kaum ibu tunggal paling terkesan dengan tekanan ekonomi iniapabila jarang diterima dalam sektor pekerjaan. Lalu, apa lagi peluang yangmereka ada?

Ini hanyalah beberapacontoh permasalahan yang membawa kepada krisis kemanusiaan. Antara lain, isu peperangandi sesetengah negara yang tiada berkesudahan, kekurangan akses pendidikan dalamkalangan kanak-kanak, masalah kesihatan seperti malaria, demam campak danlain-lain yang berlarutan hingga kini serta banyak lagi contoh dari pelbagainegara.

Barangkali kita tertanya-tanya,bagaimana kita boleh membantu mereka? Di sinilah kuasa tangan memainkanperanan. Sama ada kita memilih untuk menyumbang wang ringgit atau berdiam dirimembiarkan saudara-saudara kita kaku terbaring tanpa sebarang makanan danperlindungan, semua pilihan ada pada kita.

Seringkali kitamendengar bahawa tangan yang memberi lebih baik daripada tangan yang menerima.Sabda Rasulullah s.a.w. dalam sebuah hadisnya yang bermaksud: “Tangan yang di atas lebih baik daripadatangan di bawah. Tangan di atas adalah pemberi dan tangan di bawah adalahpenerima.” (Riwayat Muslim)

Maka, bertindaklahmengikut kuasa yang ada pada tangan kita tatkala terbaca, terpandang atauterdengar rintihan insan yang sedang menderita dan dhaif di seluruh pelosokdunia.

*Nor Zafirah Zahari adalah petugas di Islamic Relief Malaysia.

PENAFIAN: Hijrah Online tidak bertanggungjawab terhadap pendapat yang diutarakan melalui rencana ini. Ia adalah pandangan peribadi penulis dan tidak semestinya menggambarkan pendirian kami. Segala risiko akibat komen yang disiarkan menjadi tanggungjawab penulis.


PRN: WAJIB TURUN UNDI UNTUK PILIH PEMIMPIN

KUALA LUMPUR: Undian 9.7 juta orang dalam Pilihan Raya Negeri (PRN) esok akan menentukan masa depan Selangor, Negeri Sembilan, Pulau Pinang, Kedah, Kelantan dan Terengganu.

Menurut Pensyarah Fakulti Pengajian Quran & Sunnah Universiti Sains Islam Malaysia (USIM) Mohd Shamsul Hakim Abdul Samad, dari sudut pandang Islam, pengundian adalah satu kewajipan dalam memilih pemimpin yang bakal mentadbir sebaik mungkin.

Namun, tindakan untuk memboikot atau merosakkan undi adalah haram hukumnya.

Laporan penuh dalam Berita AlHijrah 11 Ogos 2023.—AlHijrah Online


50 nyawa kanak-kanak Palestin terkorban

GAZA – Angka kematian melibatkan
kanak-kanak Palestin yang ditembak tentera Israel semasa protes mingguan
digelar ‘Perarakan Kepulangan Besar-besaran’ meningkat kepada lebih 50 orang.

Sinar Harian memetik laporan
agensi berita menyebutkan protes di sepanjang sempadan Gaza-Israel itu tercetus
sejak 30 Mac tahun lalu dan kini telah meragut lebih 270 nyawa dan mencederakan
puluhan ribu yang lain.

Ia bertujuan membantah kepungan
12 tahun Israel selain menuntut hak untuk pulang ke kampung halaman yang
dirampas semasa serangan Zionis pada tahun 1948.

Susulan itu, Pertubuhan Save The
Children menggesa tentera Israel supaya mengkaji semula penggunaan peluru hidup
ke atas golongan kanak-kanak dan remaja.

Ini kerana katanya, 6,000
kanak-kanak menjadi sasaran peluru hidup di mana daripada jumlah tersebut
seramai 21 mangsa kehilangan anggota badan dalam tempoh 12 bulan.

Dalam insiden terbaharu kelmarin,
empat rakyat Palestin tiga daripadanya remaja masing-masing berusia 17 tahun
maut ditembak ketika menyertai sambutan ulang tahun pertama ‘Perarakan
Kepulangan Besar-besaran’ di sempadan Gaza.

Menurut Kementerian Kesihatan
Gaza, hampir 300 lagi cedera termasuk 86 kanak-kanak, 29 wanita dan enam
wartawan.

Malah, tentera Israel bertindak
biadab apabila turut menyasarkan tiga kenderaan ambulans.

Israel mengerahkan beberapa ribu
tentera di sepanjang sempadan, berikutan ulang tahun tunjuk perasaan terbabit
berlaku hanya beberapa hari menjelang pilihan raya negara itu pada 9 April
nanti.

Tentera Israel kerap melepaskan
peluru hidup dan gas pemedih mata bagi menyuraikan penunjuk perasaan yang
membaling batu dan membakar tayar di sepanjang sempadan.


PEPERIKSAAN UPSRA DIBATALKAN – JAWI

KUALA LUMPUR: Ujian Penilaian Sekolah Rendah Agama (UPSRA) kendalian Jabatan Agama Islam Wilayah Persekutuan (JAWI) yang dijadualkan pada 28 September hingga 1 Oktober 2020 dibatalkan ekoran penularan wabak COVID-19 di negara ini.

Pengarah JAWI, Mohd Ajib Ismail berkata, semua sesi persekolahan Sekolah Rendah Agama (SRA), Sekolah Integrasi Rendah Islam JAWI (SIRAJ) dan Kelas al-Quran dan Fardhu Ain (KAFA) juga akan mengikut ketetapan Kementerian Pendidikan Malaysia (KPM) dan Jabatan Kemajuan Islam Malaysia (JAKIM) bagi memastikan keselamatan dan kesihatan semua murid dan guru terjamin.

Katanya, pembatalan UPSRA tidak akan menjejaskan penilaian terhadap tahap penguasaan murid-murid kepada ilmu-ilmu diniyah diikuti bermula dari Tahun 1 hingga Tahun 6.

“Kemenjadian murid-murid di dalam pendidikan ilmu-ilmu diniyah mampu dinilai melalui pelbagai kaedah. Justeru, bagi tujuan ini, JAWI akan menetapkan satu kaedah pentaksiran baharu bagi menggantikan ujian bertulis tersebut.

“JAWI juga merakamkan penghargaan kepada semua guru yang mengambil pelbagai inisiatif dalam memastikan penyampaian pengajaran dan pembelajaran (PdP) dilaksanakan kepada lebih kurang 63,000 pelajar di SRA, SIRAJ dan KAFA di Wilayah Persekutuan Kuala Lumpur, Putrajaya dan Labuan sepanjang tempoh Perintah Kawalan Pergerakan (PKP),” katanya dalam kenyataan di sini hari ini.

Kerajaan menguatkuasakan PKP sejak 18 Mac lalu hingga 28 April depan bagi mengekang penularan wabak COVID-19 di negara ini.

Kerajaan membatalkan peperiksaan awam bagi UPSR dan PT3 yang diumumkan Menteri Kanan Pendidikan pada 15 April lalu, sebelum disusuli keputusan JAKIM membatalkan Ujian Penilaian Kelas KAFA (UPKK) pada tahun ini. — AlHijrah Online


MALAYSIA CATAT JANGKITAN KORONAVIRUS TEMPATAN PERTAMA, JUMLAH TERKINI 14 KES

PUTRAJAYA: Seorang wanita rakyat Malaysia, yang merupakan kes pertama jangkitan tempatan, dan wanita warga China dari Wuhan menjadi dua individu terbaru disahkan positif novel koronavirus 2019 (2019-nCoV).

Ia menjadikan jumlah individu disahkan positif koronavirus di Malaysia adalah 14 kes, iaitu 10 warganegara China dan empat rakyat tempatan.

Menteri Kesihatan, Datuk Seri Dr Dzulkefly Ahmad berkata, bagi kes warga Malaysia berkenaan, wanita berumur 40 tahun itu merupakan adik kepada lelaki tempatan yang dikesan positif koronavirus pada Selasa lalu.

Ia adalah kes pertama jangkitan tempatan kerana wanita itu sebelum ini tidak mempunyai sejarah perjalanan ke China, dan dimasukkan ke wad isolasi di Hospital Sultanah Bahiyah, Alor Setar.

Menurutnya, wanita itu berada dalam keadaan stabil.

Bercakap pada sidang media harian perkembangan terkini kluster 2019-nCoV di sini hari ini, Dzulkefly berkata wanita itu mempunyai kontak langsung dengan abangnya yang pulang dari Singapura untuk sambutan Tahun Baharu Cina di Alor Setar pada 23 Jan lepas.

Beliau berkata wanita itu mengalami gejala demam dan sakit tekak pada 1 Feb dan batuk pada 4 Feb sebelum mendapatkan rawatan di sebuah klinik swasta bagi gejala yang dialaminya.

“Sebaik ahli keluarganya (abang) dikesan positif 2019-nCoV, beliau kemudiannya telah dijejaki untuk pengesanan kontak oleh pihak Pejabat Kesihatan Daerah (PKD) Kuala Muda.

“Sampel daripada wanita itu dan keluarganya yang lain diambil dan selepas ujian pengesanan dan pengesahan 2019-nCoV dijalankan, wanita itu disahkan positif pada 5 Feb, manakala lain-lain ahli keluarga adalah negatif,” katanya.

Bagi kes wanita dari Wuhan, Dzulkefly berkata individu berusia 32 tahun itu disahkan positif koronavirus selepas dirujuk ke Hospital Kuala Lumpur (HKL) semalam selepas mempunyai gejala 2019-nCoV.

Beliau berkata wanita berkenaan bersama ibu dan tiga rakannya tiba di Malaysia pada 25 Jan lalu dan telah melawat beberapa tempat pelancongan di sekitar Kuala Lumpur. — BERNAMA


KBS usah khianati bahasa Melayu

KUALA LUMPUR – Tindakan menukar nama Hari Sukan Negara kepada Malaysia
Sports Challenge (MySC) merupakan satu pengkhianatan oleh Kementerian Belia dan
Sukan, kata Ahmad Farhan Rosli, Penolong Setiausaha Agung 1 Persatuan
Kebangsaan Pelajar Islam Malaysia (PKPIM).

Bukan sekali ini sahaja, sebelum ini KBS beberapa kali meminggirkan bahasa
Melayu dalam penjenamaan beberapa inisiatif yang dilaksanakan iaitu pada
penjenamaan Youth Power Club, Malaysia Future Leaders, Impact dan terkini
Malaysia Sports Challenge, katanya dalam kolum “Pandangan Anda” di Malaysian
Insight, hari ini.

“Tindakan KBS jelas dilihat tidak menghormati penggunaan Bahasa Melayu
sebagai bahasa rasmi sebagaimana termaktub dalam perkara 152 Perlembagaan
Persekutuan dan Akta Bahasa Kebangsaan,” katanya.

Kata beliau lagi, sebagai Kementerian yang bertanggungjawab dalam soal
pembangunan anak muda, KBS sepatutnya mengambil peranan menanamkan jati diri
nasional dalam jiwa generasi muda termasuklah dalam soal penggunaan Bahasa
Melayu.

“Demikianlah tindakan tidak bermaruah KBS. Malaysia Baharu yang kita
idamkan itu tidak terpisah daripada sejarah sebelum 9 Mei,” selar beliau.

Ini kerana penggunaan nama Malaysia Baharu itu sepatutnya menjadi lesen
untuk menafikan jasa-jasa dan pengorbanan pejuang-pejuang kemerdekaan terdahulu
sehinggalah penyatuan Malaysia, seterusnya sehinggalah Reformasi yang membentuk
kemenangan rakyat di era Malaysia Baharu.

“Malaysia Baharu juga bukan hanya berkisar soal menukar nama projek,
menggantikan yang kusam kepada yang elok tetapi wajar dilihat suatu proses penambahbaikan
sesuatu pendekatan,” tegas beliau lagi.

Justeru itu Ahmad Farhan menggesa KBS meneliti semula keputusan menukar
nama kepada bahasa Inggeris itu dan mengekalkan nama asal tersebut yang sejajar
dengan aspirasi kerajaan menjadikan bahasa Melayu sebagai identiti negara, sejajar
dengan semangat sukan sebagai wahana perpaduan.


LANS KOPERAL DIPENJARA 10 TAHUN, DENDA RM10,000 SEBABKAN BURUH CEDERA PARAH

KUALA LUMPUR: Seorang anggota polis berpangkat Lans Koperal dipenjara 10 tahun dan didenda RM10,000 oleh Mahkamah Sesyen di sini hari ini selepas didapati bersalah menyebabkan cedera parah dengan niat mendatangkan kematian seorang buruh, lima tahun lepas.

Hakim Mahyon Talib menjatuhkan hukuman itu ke atas Baxter Kisar, 32, selepas mendapati pihak pembelaan gagal menimbulkan keraguan munasabah terhadap kes pendakwaan dan memerintahkan tertuduh menjalani hukuman itu bermula hari ini.

Mahkamah turut memerintahkan lelaki yang berasal dari Sabah itu dipenjara enam bulan jika gagal membayar denda tersebut.

Baxter didakwa melakukan perbuatan itu terhadap A.Krishnan, 38, di hadapan sebuah kedai makan di Jalan Rampai Niaga, Sri Rampai, Wangsa Maju di sini, antara 5 pagi dan 5.45 pagi, 18 Julai 2017, mengikut Seksyen 307 Kanun Keseksaan yang membawa hukuman penjara maksimum 10 tahun atau denda dan sekiranya perbuatan itu menyebabkan kecederaan maka boleh dikenakan penjara sehingga 20 tahun.

Seramai 14 saksi pendakwaan dan tiga saksi pembelaan memberi keterangan pada perbicaraan yang bermula Oktober 2019.

Di mahkamah sama, jurujual kereta terpakai M.Manimaran, 36, dipenjara 10 tahun dan didenda RM10,000 selepas didapati bersalah menyebabkan kematian pelanggan restoran, P.Logan Nathan yang ketika itu berusia 27 tahun.

Mahkamah memerintahkan hukuman itu bermula hari ini dan tertuduh juga perlu menjalani hukuman penjara enam bulan jika gagal membayar denda itu.

Manimaran didakwa bersama dua lagi yang masih bebas melakukan kesalahan itu di Jalan Telawi 2, Bangsar di sini, pada 2.23 pagi, 23 Mac 2010, mengikut Seksyen 304 (a) Kanun Keseksaan dibaca bersama Seksyen 34 kanun sama, yang membawa hukuman penjara maksimum 30 tahun dan didenda.

Terdahulu, peguam George Goh dan Ashok Kandiah, masing-masing mewakili Baxter dan Manimaran memohon penggantungan hukuman penjara dan denda memandangkan anak guam mereka akan merayu terhadap keputusan itu ke Mahkamah Tinggi.

Ashok turut memohon hukuman ringan atas alasan Manimaran kesal kerana melibatkan diri dalam pergaduhan hanya untuk menolong rakannya dan dia memberi kerjasama baik kepada pihak polis selama 10 tahun sejak ditangkap sehingga pertuduhan dikenakan terhadapnya selain tidak mempunyai sabitan lampau.

Timbalan Pendakwa Raya Abdul Khaliq Nazeri membantah permohonan peguam atas alasan tidak wujud sebarang keadaan istimewa yang mewajarkan penggantungan kedua-dua hukuman itu dan anggapan tidak bersalah juga tidak lagi wujud memandangkan mahkamah mendapati kedua-dua tertuduh bersalah.

Mahkamah menolak permohonan penggantungan hukuman bagi kedua-dua kes itu.—AlHijrah Online


LELAKI SAKIT MENTAL LIBAS EMPAT POLIS GUNA PARANG, KERAMBIT

TUMPAT: Empat pegawai dan anggota Ibu Pejabat Polis Daerah (IPD) Tumpat cedera selepas dilibas parang dan kerambit oleh seorang lelaki yang dipercayai pesakit mental.

Kejadian berlaku di Kampung Sedar, di sini malam kelmarin dan suspek telah ditahan reman.

Antara kecederaan dialami mangsa ialah luka sepanjang sembilan sentimeter di belakang kepala, luka di tangan dan cedera ringan di belakang badan.

Ketua Polis Daerah Tumpat Supt Mohd Azmir Damiri berkata, mangsa yang masing-masing berusia 20-an hingga 30-an itu bertugas di Bahagian Siasatan Jenayah.

“Pada jam 8.30 malam Sabtu lalu, kami menerima panggilan kecemasan mengenai seorang lelaki dipercayai sakit mental mengamuk dan pegawai serta anggota terbabit bergegas ke lokasi untuk membuat tangkapan segera.

“Ketika proses tangkapan itu, suspek yang bersenjata sebilah parang dan kerambit bertindak agresif sehingga berlaku pergelutan.

“Dalam pergelutan itu, semua mangsa mengalami kecederaan termasuk dua agak parah dan menerima jahitan akibat terkena libasan suspek yang berada di bawah pengaruh dadah itu,” katanya.

Sebilah parang berukuran 23.5 inci serta sebilah kerambit tujuh sentimeter telah berjaya dirampas polis.

Sementara itu, ujian saringan mendapati suspek yang memiliki kad pesakit mental itu positif dadah jenis methampethamine.

Suspek juga memiliki satu rekod lampau di bawah Seksyen 379(A) Kanun Keseksaan (KK) atas kesalahan curi kenderaan.

Lelaki itu direman empat hari mulai semalam hingga 16 Februari ini untuk siasatan mengikut Seksyen 353 KK serta Seksyen 6(1) Akta Bahan Kakisan Letupan dan Senjata Bahaya 1958.— AlHijrah Online


AIDILFITRI: KPM UMUM CUTI SEKOLAH TAMBAHAN PADA 19 APRIL

PUTRAJAYA, 11 April (Bernama) — Kementerian Pendidikan (KPM) bersetuju memberi cuti tambahan kepada semua sekolah di seluruh negara pada 19 April sempena sambutan Hari Raya Aidilfitri.

Menteri Pendidikan Fadhlina Sidek ketika mengumumkannya hari ini berkata keputusan itu dibuat bagi membolehkan guru dan ibu bapa terutama yang bertugas di negeri lain, merentas negeri untuk pulang ke kampung bagi menyambut Hari Raya Aidilfitri.

“Dengan ini pada 19 April, KPM mengisytiharkan cuti khas untuk semua warga KPM… jadi untuk hari itu tiada sekolah.

“Kita ambil kira semua pandangan dan untuk kesejahteraan guru-guru warga KPM urus perjalanan pulang ke kampung,” katanya kepada pemberita selepas Majlis Ikrar Bebas Rasuah dan Forum Integriti KPM di sini hari ini.

Berdasarkan kalendar akademik Sesi 2023/2024 KPM, cuti persekolahan sempena sambutan Hari Raya Aidilfitri bagi negeri kumpulan A dan B adalah bermula pada 20 April (Khamis). — AlHijrah Online


DUA MAUT, SEORANG CEDERA DALAM RUNTUHAN KREN DI SITIAWAN

IPOH: Dua lelaki tempatan maut manakala seorang lagi cedera dalam kemalangan runtuhan kren gantri di sebuah kilang di kawasan perindustrian Kampung Acheh, Sitiawan, petang semalam.

Jurucakap Jabatan Bomba dan Penyelamat Perak, berkata pihaknya menerima maklumat runtuhan kren yang mengorbankan Abdul Rajim Hasmki, 33, dan Maiyden Asibin, 29, serta Mosed Alinid, 34, yang cedera pada jam 4.58 petang.

“Kemalangan kren industri berat dipercayai akibat kerja-kerja pemotongan kren untuk dilupuskan di mana berlaku runtuhan kren ketika kerja-kerja pemotongan dilakukan hingga menyebabkan tiga mangsa itu tersepit,” katanya dalam kenyataan di sini malam tadi.

Beliau berkata pasukan bomba yang tiba di tempat kejadian telah mengeluarkan mangsa menggunakan peralatan khas dan bantuan kren bagi memudahkan operasi.

Katanya, mangsa yang maut diserahkan kepada pihak polis dan mangsa yang cedera dihantar ke hospital.

“Operasi menyelamat melibatkan 13 anggota bomba dan tujuh anggota polis tamat pada jam 10.55 malam,” katanya.–AlHijrah Online


REMAJA PALESTIN SYAHID DITEMBAK ZIONIS ISRAEL

BAITULMAQDIS: Seorang remaja Palestin syahid selepas ditembak rejim Zionis Israel semasa pertempuran di Tebing Barat.

Pihak Berkuasa Palestin berkata, mangsa Mohammed Munir al-Tamimi berusia 17 tahun yang cedera ditembak, disahkan meninggal dunia di hospital.

Sebelum ini, lebih 140 penduduk Palestin diserang oleh rejim Zionis Israel dalam pertempuran di perkampungan Beita, Tebing Barat.

Dalam pertempuran tersebut, dua tentera Israel turut mengalami kecederaan ringan.

Ratusan rakyat Palestin berhimpun di kawasan tersebut yang sering menjadi tumpuan demonstrasi terhadap penjajahan Zionis di Palestin.

Mereka menyuarakan bantahan terhadap pembinaan pos kawalan Givat Eviatar serta membina rumah dan struktur konkrit yang melibatkan tanah penduduk Palestin.

Pembinaan tersebut melanggar undang-undang antarabangsa dan Israel sengaja menimbulkan provokasi terhadap penduduk Palestin.

Tentera Israel mendakwa ratusan penduduk Palestin bertindak membaling batu kepada tentera IDF.

Persatuan Bulan Sabit Merah tempatan memaklumkan seramai 146 penduduk Palestin cedera semasa pertempuran berlaku termasuk sembilan orang terkena tembakan, 34 ditembak dengan peluru getah manakala 87 akibat serangan gas pemedih mata.—AlHijrah Online


TIADA RAKYAT MALAYSIA TERJEJAS GEMPA DI  SELATAN FILIPINA

PUTRAJAYA: Tiada laporan rakyat Malaysia
terjejas dalam gempa bumi yang berlaku di Jose Abad Santos di selatan Filipina,
semalam.

Wisma Putra dalam kenyataan hari ini berkata, menurut
Institut Volkanologi dan Seismologi Filipina (PHIVOLCS), tiada laporan kerosakan
besar dilaporkan.

Bagaimanapun, gempa bumi pada kekuatan 6.4
skala Richter itu dijangka disusuli dengan gegaran susulan.

“Kementerian Luar memantau perkembangan gempa bumi berkekuatan 6.4 skala Richter di Jose Abad Santos di selatan Filipina semalam.

“Mana-mana rakyat Malaysia yang memerlukan bantuan boleh menghubungi Pejabat Konsulat Besar Malaysia di Davao City,” kata kenyataan Wisma Putra itu.


TP1B alumni UiTM lancar tabung infaq untuk pelajar asnaf

SHAH ALAM, 12 April – Yayasan Tabung Pendidikan 1 Bilion (TP1B), alumni UiTM melancarkan infaq untuk majlis iftar dan sumbangan kepada pelajar asnaf.

Acara tradisi alumni UiTM itu
akan diadakan pada 22 Mei ini di Masjid Tuanku Mizan, UiTM Shah Alam.

Dianggarkan seramai 200 penuntut
UiTM asnaf akan menerima wang sumbangan bagi persiapan Ramadan dan Syawal.

Tema majlis infaq tahun ini ialah
“Keep Sedekah Biar Hidup Makin Barakah”.

Sehubungan itu, TP1B dalam satu
kenyataan berkata, pihaknya mempelawa para alumni universiti itu dan umat Islam
mengeluarkan infaq atau sedekah untuk menjayakan majlis itu.

“Setiap seorang asnaf akan diberi
RM300 dan penderma boleh menyalurkan infaq untuk setiap asnaf atau sebarang
jumlah secara ikhlas,” katanya.

Infaq boleh disalurkan melalui
akaun AffinBank TP1B 1051 4000 8427 (IFTAR 2019).

Setiap derma akan dikecualikan
daripada cukai.

Untuk maklumat lanjut boleh menghubungi Afiza Aziz 019-217 1910 atau 03-5510 0129. – Sinar Harian


HARI ARAFAH: MENGINSAFI KASIH SAYANG ALLAH

OLEH: NADZIRAH SHARINGAT

Sewaktu catatan ini ditulis, genap dua tahun kenangan penulis  di Arafah yang belum terpadam dari memori.

Waktu ini dengan mengira 5 jam lewat berbanding waktu Malaysia, masih segar dalam ingatan penulis, kesibukan jemaah mencari sudut masing –masing untuk bersendirian di bumi Arafah sambil menantikan  waktu mustajab doa selepas gelincirnya matahari sehingga terbenamnya sang suria itu.

Ketibaan jemaah ke Arafah dijadualkan sehari lebih awal kerana perjalanan 30,200 jemaah Malaysia ketika itu untuk menuju Arafah agak  mengambil masa.

Mana tidaknya, Arafah menjadi lokasi himpunan jutaan umat Islam secara serentak bagi mengejar barakah serta kesempurnaan haji.

Bayangkan bagaimana sesaknya Makkah ketika itu dengan deretan bas yang membawa Jemaah menuju lokasi yang satu ini.

Dua hari berada di Arafah, tiada perasaan yang datang menerjah  melainkan ketenangan dan rasa sayu.

Sambil dihiasi langit cerah ketika itu, cuaca panas yang membahang sebelum tibanya hari wukuf  tidak dirasai di Arafah.

Lebih 40 hari berada di Makkah, tiada setitis hujan pun yang membasahi bumi , namun istimewanya hari Arafah ketika itu, wajah jemaah dapat merasai tempias kesejukan  air hujan yang kami anggap sebagai rahmat Allah.

Sempat juga kami merasai deruan angin kuat sehingga diberi amaran oleh petugas haji untuk tidak berganjak daripada khemah masing-masing.

Penulis yang menggalas tanggungjawab  sebagai petugas Media Tabung Haji seperti hari- hari biasa perlu menyelesaikan tugasan dan laporan Hari Arafah secepat mungkin untuk sajian  berita pada malam 10 Zulhijjah.

Tanpa membuang masa, kami mula merakam setiap ‘moment’ di setiap sudut di Bumi Arafah sambil menyaksikan tingkah laku jemaah.

Ada bibir yang tidak lekang dari berzikir, alunan suci ayat Al-Quran memecah kesunyian, tangan–tangan yang menadah doa, malah setiap inci di tanah Arafah menjadi tapak sujud  buat tetamuNYA.

Ini adalah suasana biasa yang kita akan lihat di Arafah dan anda  juga akan menjadi sebahagian daripada mereka suatu hari nanti .

Lensa kamera tertumpu pada jemaah warga emas yang menjadikan pohon hijau  sebagai tempat bersandar.

Tasbih di jarinya digenggam erat, manakala matanya hanya tertumpu pada Kitab suci Al-Quran.

Sambil bibirnya terkumat-kumat, dari kejauhan  terlihat air-air jernih bertakung di hujung hidung  dan bibirnya.

Jelas terpancar rasa keinsafan dalam diri seorang hamba.

Saat penulis menghulurkan mikrofon kepada warga emas itu, dia dengan penuh emosi menzahirkan rasa syukur kerana doanya untuk menjadi tetamu Allah termakbul  sebelum  dirinya menutup mata.

Sambil membahasakan diri sebagai pakcik, dia amat berharap agar anak-anaknya satu hari nanti dapat menjejakkan kaki ke bumi barakah ini.

Insan lain yang penulis dekati juga tidak dapat menahan deruan air mata saat memikirkan betapa besarnya rahmat Allah  yang memberi peluang kepada hambanya untuk bertaubat di samping mengurniakan waktu mustajab doa dengan hari Arafah ini.

Sedar dirinya penuh dengan dosa, hatinya sayu kerana Allah masih memilih dirinya untuk menjejaki Arafah.

Tidak kira usia, pangkat mahupun darjat, di padang luas inilah semua umat manusia sama di sisi Allah dan Allah berhak memberi keampunan kepada sesiapa yang dikehendakinya.

Waktu yang dinantikan hampir tiba. Sudah puas bersendirian, semua Jemaah bersiap sedia menantikan khutbah Arafah yang mungkin sekali lagi menjentik perasaan mereka.

Gelincirnya Matahari, ia menandakan waktu mustajab doa sudah tiba, tidak sabar rasanya untuk membaca satu persatu  ‘senarai’ doa  kiriman keluarga dan rakan-rakan dengan harapan, rayuan dan rintihan itu  diangkat oleh Allah.

Tiada waktu atau detik-detik yang telah atau akan disiakan di Arafah kerana ia mungkin dilalui sekali seumur hidup.

Menjelang waktu Maghrib, detik – detik itu dilalui  dengan penuh hiba kerana Jemaah akan mula meninggalkan tanah halal itu. Muzdalifah pula menanti.

Meskipun singkat, namun kenangan yang di bawa pulang ke tanah air tidak ternilai , malah jejak yang ditinggalkan di Arafah mungkin tidak akan dilupakan dalam diari seorang dhuyufurrahman.

Musim Haji 1440 Hijrah menjadi tahun terakhir Arab Saudi menerima Jemaah Luar sebelum dunia diuji dengan wabak Covid-19.

Sudah dua kali musim Haji, rindu jemaah Malaysia kepada Baitullah masih tertangguh.

Namun percayalah, pasti ade kemanisan yang Allah janjikan di sebalik kerinduan yang tidak tertanggung ini.

Tanpa kita sedari, sifat Allah sebagai  Al-Rahman dan Al- Rahim juga sentiasa  bersama kita.

Walaupun Arafah jauh beribu batu, namun DIA masih mengasihi hambanya untuk menikmati ganjaran pada hari mulia itu.

Apa yang ALLAH janjikan sebagaimana dinyatakan dalam Hadis Riwayat Muslim, umat Islam yang berpuasa pada hari Arafah boleh menghapuskan dosa setahun yang lalu dan setahun yang akan datang. – AlHijrah Online

Penulis adalah Editor / Penerbit Berita Alhijrah.

Penafian: Artikel yang disiarkan AlHijrah Online ini adalah pandangan peribadi penulis. Ia tidak menggambarkan pendirian Editorial AlHijrah Media Corporation dalam isu yang dikupas.


KEBAKARAN WISMA JAKEL: UNIT K9 AKAN DIGERAK ESOK

SHAH ALAM: Jabatan Bomba dan Penyelamat Malaysia (JPBM) Selangor akan menggerakkan Unit Anjing Pengesan (K9) esok bagi menjalankan kerja-kerja forensik untuk mengenal pasti punca insiden kebakaran di Wisma Jakel, Seksyen 7 di sini.

Pengarah JBPM Selangor Datuk Norazam Khamis berkata setakat ini, punca kejadian masih belum diketahui dan dua ekor anjing pengesan khas  bagi mengenal pasti punca kebakaran akan digerakkan.

“Kita akan panggil pasukan K9 untuk mengesan jika adanya perbuatan khianat, accelerant (bahan yang mempercepat perebakan api) dan sebagainya bagi memastikan punca kebakaran.

“Apabila api padam sepenuhnya, barulah unit K9 bertindak untuk melakukan siasatan bagi mengenal pasti jika ada perbuatan khianat terhadap Wisma Jakel,” katanya dalam sidang media berhampiran lokasi kejadian hari ini.

Beliau berkata laporan penuh insiden itu dijangka diketahui dalam tempoh sebulan.

Norazam juga berkata Wisma Jakel setinggi lima tingkat itu didapati terbakar sepenuhnya dalam insiden yang dilaporkan berlaku pada kira-kira 7 pagi.

Beliau berkata bomba sudah berjaya mengawal kebakaran pada peringkat awal namun api kemudian didapati merebak ke tempat simpanan dan stor barangan jualan.

“Keseluruhannya kita telah berjaya mengawal api pada 3 petang. Setakat ini, kita masih memadam kebakaran di bahagian stor yang tinggal lagi 10 peratus. Dijangka satu atau dua jam lagi kebakaran dapat dipadamkan sepenuhnya,” kata beliau.

Norazam berkata sejumlah 89 anggota serta pegawai dari enam balai bomba terlibat dalam operasi memadam kebakaran itu dan pihaknya menggunakan empat unit jentera Aerial Ladder Platform (ALP) termasuk dari Kuala Lumpur dan Melaka serta 5 tangki air berkapasiti 20,000 liter.

Mengulas keadaan seorang anggota bomba bantuan yang cedera ketika proses memadam kebakaran itu, beliau berkata mangsa hanya mengalami kecederaan ringan selepas serpihan batu panas termasuk ke dalam bajunya dan dia telah dihantar ke hospital berhampiran untuk pemeriksaan lanjut.

Gedung tekstil terkemuka itu dilaporkan terbakar awal pagi tadi dan pihak bomba menerima panggilan kecemasan mengenai insiden tersebut pada 7.08 pagi. –AlHijrah Online


WARTAWAN AL JAZEERA DITEMBAK MATI ISRAEL

ANKARA: Kementerian Luar Qatar pada Rabu mengecam pembunuhan seorang wartawan veteran Al Jazeera oleh tentera Israel di Tebing Barat yang dicerobohi, lapor Agensi Anadolu.

Wartawan Al Jazeera Shireen Abu Akleh, 51, ditembak mati di bandar Jenin. Seorang lagi wartawan, Ali Al-Samoudi, ditembak di belakang, menurut Kementerian Kesihatan Palestin.

“Penceroboh Israel membunuh wartawan Al Jazeera Shireen Abu Akleh dengan menembaknya di muka  ketika beliau memakai jaket media dan topi keledar,” ciap Pembantu Menteri Luar Lolwah Alkhater di Twitter.

Alkhater menegaskan bahawa wartawan Akleh sedang membuat liputan serangan Israel ke atas kem pelarian Jenin apabila wartawan wanita itu dibunuh.

“Keganasan yang didokong negara Israel ini mesti dihentikan, sokongan tanpa syarat kepada Israel mesti ditamatkan,” tambahnya.  – AlHijrah Online


LELAKI MAUT TERKENA SABIT SENDIRI KETIKA MENYAMUN

GOMBAK: Seorang lelaki warga asing maut apabila sabit yang digunakan untuk menyamun dan menyerang mangsa memakan diri dalam kejadian di sebuah premis di Taman Perindustrian Kepong di sini hari ini.

Ketua Polis Daerah Gombak, Asisten Komisioner Zainal Mohamed Mohamed berkata, dalam kejadian kira-kira jam 8 pagi itu, suspek  mendatangi mangsa di sebuah premis.

“Hasil siasatan lanjut mendapati suspek pada mulanya berbual dengan mangsa, namun secara tiba-tiba suspek terus menyerang mangsa dengan menetak menggunakan sabit panjang.

“Mangsa kemudiannya mengambil kerusi plastik untuk mempertahankan diri, namun dalam masa yang sama senjata yang digunakan suspek telah terkena pada bahagian paha kiri suspek,” katanya dalam kenyataan hari ini.

Tambahnya, sejurus itu suspek terus berlari keluar dan terus rebah di atas jalan pada jarak lebih kurang 36 meter dari lokasi kejadian.

“Suspek yang berusia 50 tahun itu disahkan meninggal dunia di tempat kejadian.

“Mangsa berusia 48 tahun pula meninggal dunia ketika menerima rawatan di Hospital Sungai Buloh kira-kira jam 12 tengah hari,” katanya.

Menurutnya, kes disiasat dibawah Seksyen 302 Kanun Keseksaan.

“Kes dianggap selesai memandangkan mangsa dan suspek yang terlibat dalam kejadian ini telah meninggal dunia,” katanya. –AlHijrah Online


KEKALKAN ELAUN KRITIKAL DOKTOR, JURURAWAT: CUEPACS

Susulan isu pemansuhan Bayaran Insentif Perkhidmatan Kritikal (BIPK) untuk doktor, jururawat, jurutera & kumpulan profesional kritikal oleh Jabatan Perkhidmatan Awam (JPA).

Ikuti pandangan Presiden Kongres Kesatuan Pekerja-Pekerja Dalam Perkhidmatan Awam (CUEPACS), Adnan Mat dalam isu ini. Laporan Berita AlHijrah 25 Disember 2019. — AlHijrah Online


LELAKI MAUT JATUH GAUNG DI GENTING HIGHLANDS

KUANTAN: Seorang lelaki maut dipercayai akibat tergelincir sebelum terjatuh ke dalam gaung sedalam lebih 20 meter di KM 1 jalan naik ke Genting Highlands, Bentong hari ini.

Ketua Balai Bomba dan Penyelamat Genting Highlands Mohd Saufi Zakaria berkata lelaki berusia lingkungan 60-an itu dikatakan sedang melakukan pemantauan di lereng bukit bagi kerja-kerja pemasangan paip sebelum tergelincir.

Beliau berkata lapan anggota dan pegawai bergegas ke lokasi kejadian selepas pihaknya menerima panggilan kecemasan mengenai insiden berkenaan pada pukul 2.53 petang.

“Bomba menjumpai lelaki itu sekitar 3.30 petang sebelum menjalankan operasi menaikan mayat itu  menggunakan tali dan alat pengusung yang mengambil masa lebih sejam,” katanya ketika dihubungi di sini.

Katanya mayat diserahkan kepada polis untuk tindakan lanjut dan operasi selesai sepenuhnya pada pukul 5 petang.–AlHijrah Online


DUA PENGAWAL PERIBADI BERI KETERANGAN BANTU KES TULAR PUKUL PENUNGGANG MOTOSIKAL

KUALA LUMPUR: Dua pengawal peribadi persendirian dipanggil polis semalam bagi memberi keterangan, membantu siasatan kes seorang lelaki cedera di kepala dan muka akibat dipukul di Flat San Peng, Jalan Gadek, di sini, Rabu lepas.

Ketua Polis Daerah Dang Wangi ACP Noor Dellhan Yahaya berkata kedua-dua lelaki berumur 23 dan 30 tahun itu, dipercayai bekerja dengan seorang pengarah syarikat swasta di ibu negara.

Beliau berkata selain dua individu itu, seorang rakan mangsa turut dipanggil bagi dirakam percakapan berhubung kejadian yang dipercayai berlaku kira-kira 10 malam itu.

“Rakaman percakapan pegawai perubatan bertugas juga sedang dirakam. Manakala, pengarah syarikat yang merupakan majikan kepada pengawal peribadi itu pula dalam tindakan untuk dipanggil polis,” katanya kepada Bernama hari ini.

Noor Dellhan berkata siasatan awal mendapati kejadian berpunca daripada perselisihan faham lalu lintas dengan kedua-dua pihak yang dirakam perbualan, mendakwa mangsa dan suspek memandu secara cuai.

“Berdasarkan rakaman perbualan yang dibuat, mangsa mengalami kecederaan itu setelah dipukul dengan menggunakan helmet dan sebatang besi. Mangsa telah dibawa ke Hospital Kuala Lumpur untuk dirawat dan dibenarkan keluar dari hospital pada Khamis lepas,” katanya.

Beliau berkata kes itu disiasat mengikut Seksyen 324 Kanun Keseksaan kerana sengaja mendatangkan kecederaan, dengan menggunakan senjata berbahaya.

Semalam, tular sebuah video berdurasi 48 saat di media sosial memaparkan mangsa yang menunggang motosikal, mengalami pendarahan di muka akibat cedera dipercayai dipukul dua pengawal peribadi berkenaan.–AlHijrah Online